Simon vyzval Bugára, aby vysvetlil komunikáciu s Kočnerom

Kočner podľa Simona vedel, aké rozhodnutia prijme Most-Híd.

BRATISLAVA. Predseda Maďarského fóra Zsolt Simon vyzval Bélu Bugára, aby vysvetlil komunikáciu s Marianom Kočnerom, ktorý čelí obžalobe v prípade vraždy novinára Jána Kuciaka. Ako povedal na štvrtkovej tlačovej besede, Marian Kočner totiž vedel, aké rozhodnutia a kedy prijme Bugárova strana Most-Híd. Podľa Simona to vyplýva z údajnej komunikácie medzi Kočnerom a podpredsedom parlamentu Martinom Glváčom (Smer) cez aplikáciu Viber, ktorú tento týždeň zverejnil líder hnutia Obyčajní ľudia a nezávislé osobnosti (OĽaNO) Igor Matovič. Simon vyzval Bugára, aby vysvetlil údajnú komunikáciu, podľa ktorej mal vopred vedieť, že Most-Híd bude súčasťou vlády po voľbách v roku 2016. „Zarazila ma komunikácia medzi Marianom Kočnerom a Martinom Glváčom, v ktorej som sa dočítal, že sa tam rozpráva aj o strane Most-Híd, ktorej som bol kedysi členom. Cítim sa byť preto podvedený a oklamaný. Ako je možné, že Marian Kočner vedel, kedy a aké rozhodnutia padnú pre stranu Most-Híd? Dokončili dopredu dohodnutý scenár?“ pýta sa Simon. Strana Most-Híd a Béla Bugár podľa neho konali v zhode so záujmami Mariana Kočnera. „Vyzývam preto aj členov Mostu na regionálnej úrovni, ktorí doposiaľ o tom nevedeli, aby opustili túto stranu. Ste len figúrkami v rukách Mariana Kočnera,“ dodal Simon. Simon pripomenul, že podľa zverejnenej komunikácie si mal Kočner písať s Glváčom tesne po parlamentných voľbách v roku 2016. Kočner mal napísať, že vládu podľa neho zostavia Most-Híd, SNS, Smer a odídenci zo Siete. Simon bol v tom čase podpredsedom Mosta-Híd. "Je fakt, že 7. marca 2016 ešte Most preferoval zostavenie pravicovej vlády, o týždeň nato, ako písal Marian Kočner túto SMS, Most zmenil rétoriku a išiel rokovať s Ficom," vyhlásil Simon. Simon sa pýta, ako je možné, že Marian Kočner vopred vedel, aké rozhodnutia padnú v Moste-Híd. Vyzval preto Bugára, aby vysvetlil túto komunikáciu aj prípadnú dohodu so šéfom Smeru Robertom Ficom. Podľa poslanca by mal Most-Híd vysvetliť aj komunikáciu medzi Kočnerom a Alenou Zsuzsovou z marca 2018, v čase, keď sa rokovalo o zostavení novej vlády. Minister dopravy a člen predsedníctva Mosta-Híd Árpád Érsek reagoval na Simonove slová s tým, že nevedel o žiadnej dohode so Smerom pri zostavovaní vlády v roku 2016. Érseka podľa jeho slov prekvapujú tieto informácie, neregistroval, že by vopred existoval plán na zostavenie tejto koalície. Bugár sa krátko po vražde Jána Kuciaka a Martiny Kušnírovej stretol na Maldivách s Marianom Kočnerom. Keď sa informácie dostali na verejnosť, tvrdil, že sa len pozdravili. Ešte v auguste o tom informoval portál Aktuality.sk. Marian Kočner sa mal taktiež prostredníctvom Threemy pochváliť Alene Zsuzsovej, že s predsedom Mosta-Híd raňajkoval. Bugár priznal, že o Marianovi Kočnerovi vedel. „Áno, je pravda, že sme sa videli v štvrtý deň našej dovolenky v reštaurácii. Videli sme sa aj s ďalšími ľuďmi zo Slovenska, napríklad s exmanželkou pána Drobu. Náhoda je blbec.“ Na otázku, či sa rozprávali, odpovedal „pozdravili sme sa“.


Gréci oficiálne požiadali o predčasné splatenie dlhu

Atény chcú splatiť čast drahých úverov od Medzinárodného menového fondu.

ATÉNY. Grécko predložilo záchrannému fondu eurozóny oficiálnu žiadosť o súhlas s predčasným splatením pôžičiek Medzinárodnému menovému fondu (MMF). Vláda v Aténach v pondelok požiadala Európsky stabilizačný mechanizmus (ESM) o povolenie splatiť časť z drahých úverov od MMF, a to vo výške približne 3,7 miliardy eur. Zadlžené Grécko vlani v auguste vystúpilo z tretieho záchranného programu. Podľa podmienok záchranných úverov by Atény mali zároveň uhradiť splátku v rovnakej výške aj ESM, ale tzv. euroval sa pravdepodobne tohto práva vzdá. Grécko, najzadlženejší štát eurozóny s dlhom na úrovni 180 percent ročného výkonu ekonomiky, musí do roku 2024 splatiť pôžičky MMF v celkovej výške približne 9,3 miliardy eur. Úvery MMF, ktoré Atény chcú splatiť predčasne, vypršia neskôr v priebehu tohto roka a v roku 2020.


Kremeľ prešetrí Navaľného výzvy na celonárodné demonštrácie

MOSKVA. Výzva ruského opozičného aktivistu Alexeja Navaľného na celonárodné demonštrácie za bojkot budúcoročných prezidentských volieb bude prešetrená ohľadom možného porušenia zákona. Vyhlásil to vo štvrtok hovorca Kremľa Dmitrij Peskov, ktorého cituje agentúra Reuters. Navaľnyj, ostrý a dlhodobý kritik ruského prezidenta Vladimira Putina, v stredu oznámil, že na 28. januára organizuje rozsiahle demonštrácie po celej krajine. Jeho krok prišiel po tom, ako ústredná volebná komisia v pondelok rozhodla, že tento opozičný líder nebude môcť kandidovať v marcových prezidentských voľbách. "Máme patričné úrady, ktoré, ako viete, skúmajú takéto výzvy a plány, aby zistili, či sú v súlade so zákonmi. Nepochybne sa tak stane aj v tomto prípade," uviedol pre novinárov Peskov. Ruská legislatíva vyžaduje, aby bol čas a miesto konania verejných protestov vopred nahlásený úradom. Tie však v minulosti často povolenie na takéto aktivity nevydávali, argumentujúc najmä bezpečnostnými rizikami. Keď aj k demonštráciám napriek tomu došlo, polícia zakročila a zatýkala účastníkov. Prieskumy naznačujú, že Putin, ktorý stojí na čele Ruskej federácie ako prezident alebo premiér 18 rokov, by v nasledovných voľbách novej hlavy štátu poľahky zvíťazil. Navaľnyj však tvrdí, že jeho vlastné vylúčenie z predvolebného súboja robí z volieb frašku. Požaduje preto spravodlivú súťaž. Ústredná volebná komisia odmietla zaregistrovať jeho kandidatúru s tým, že Navaľnyj bol právoplatne odsúdený za spreneveru v kauze Kirovles. Zo zákona o voľbách ruského prezidenta vyplýva, že osoba odsúdená za závažný trestný čin môže v prezidentských voľbách kandidovať až desať rokov po absolvovaní trestu - v prípade Navaľného až po roku 2028. Navaľnyj vyzýva na "štrajk voličov", čo podľa neho znamená nielen neúčasť voličov na hlasovaní, ale aj ich aktívnu agitáciu proti účasti na voľbách, vyslanie pozorovateľov do volebných miestností a masové protestné akcie. Navaľnyj (41) zorganizoval viacero veľkých protivládnych demonštrácií a len počas tohto roku bol trikrát obvinený z porušenia zákona o verejných zhromaždeniach a uväznený. Navaľnyj je podľa agentúry AP najväčšou výzvou, akej súčasný prezident Vladimir Putin čelí za všetky roky strávené pri moci.


Aj Dell vie vyrobiť monitor pre náročného hráča (test Dell S2716DG)

Má maximálne plynulý obraz v hrách, no využijete ho jedine s výkonnými grafickými kartami od Nvidie.

Dell vyrobil herný monitor, ktorý klame svojim telom. Pôsobí totiž ako bežný kancelársky doplnok, hoci je vybavený netradične vysokou obnovovacou frekvenciou, je extrémne rýchly a s plynulým obrazom. Bežný monitor dokážu vykresliť obraz 60 krát za sekundu. Grafická karta však nepripravuje obraz rovnakou rýchlosťou a preto sa môže stať, že počas jednej sekundy vyráta obrázkov 30, no o sekundu neskôr ich bude 40, prípadne 25. Len výnimočne nastane situácia, keď grafická karta vykreslí jeden obrázok presne počas jedného cyklu monitora. Keď jej to trvá dlhšiu dobu, bude jeden obrázok zobrazený dlhšie a druhý kratšie Táto situácia pôsobí neprirodzene a v niektorých prípadoch môže hráč cítiť oneskorenú reakciu obrazu na pohyb myšou. Opačným problémom je vysoký výkon grafickej karty, keď stíha pripraviť obrázok rýchlejšie, ako je jeden cyklus monitora. Súčasne sa tak na obrazovke zobrazia časti dvoch obrázkov, čo je nepríjemné najmä pri rýchlych pohyboch (hlavne pri akčných hrách). V tomto prípade môže pomôcť zapnutie funkcie vertikálnej synchronizácie, pri ktorej však môže nastať prvý popisovaný problém. Technológia Nvidia G-Sync sa v obidvoch prípadoch snaží vyriešiť problém tým, že spravuje komunikáciu monitora s grafickou kartou. Keď grafická karta pripraví obraz, je vykreslený a monitor čaká na ďalšie dáta z grafickej karty. Nie je tu žiadne oneskorenie či zobrazenie dvoch obrázkov počas jedného cyklu monitora. Obraz je plynulý, bez akéhokoľvek oneskorenia. Testovaný monitor Dell S2716DG je vybavený technológiou Nvidia G-Sync a pri 27-palcovej uhlopriečke má rozlíšenie 2560 x 1440 bodov. V dobe UHD / 4K obsahu nepôsobí tak sexi, no na druhú stranu nemá tak obrovské nároky na výkon celého počítača. Navyše nesmieme zabúdať, že pri veľkosti uhlopriečky do 28 palcov nemá 4K rozlíšenie zmysel, nakoľko sa výhody vysokého rozlíšenia dajú využiť len veľmi ťažko. Povrchová úprava veľmi dobre odráža slnečné svetlo a našťastie nemá negatívny dopad na kvalitu obrazu. Výhodou použitého panela s TN technológiou je rýchla odozva, teda jeden z najdôležitejších parametrov pre hranie hier. Firma sa chváli hodnotou 1 ms v takzvanom FAST móde. Pri pozeraní z ostrejších uhlov farby rýchlo vyblednú, prípadne získajú žltý nádych. Tento problém však pri bežnom používaní vôbec neprekáža a pocítia ho len prísediace osoby mimo optimálneho zorného poľa. Obraz do monitora môžete priviesť cez dva konektory – jeden DisplayPort 1.2 a jeden HDMI verzie 1.4. Priamo v balení nájdete kábel s mini DisplayPort konektorom, takže monitor môžete okamžite používať napríklad aj s MacBookom. Z pohľadu obrazových parametrov nie je Dell S2716DG špičkou vo svojej kategórii, no zároveň ho nemôžeme označiť ako vyslovene zlý monitor. Má napríklad nadpriemerne rovnomernú intenzitu podsvietenia, s jednotlivými výkyvmi pod 10 percent. To isté platí o farebnom podaní, samozrejme v medziach určenia pre hranie hier, multimédiá a na bežnú prácu. Najväčší zážitok prichádza s hrami, ale len v prípade, ak vlastníte aj adekvátne výkonnú grafickú kartu od Nvidie. Aktivácia technológie G-Sync je automatická, nečaká vás žiadne zložité nastavovanie. Rovnako vynikajúca je aj podpora v hrách, na problém s kompatibilitou môžete naraziť jedine pri starších tituloch. Ak vás nebude brzdiť výkon hardvéru, tak si vychutnáte skutočne maximálne plynulé hranie, aké vám bežný 60 Hz panel nikdy neponúkne. Keď sme pred vyše dvoma rokmi testovali prvý monitor vybavený technológiou G-Sync, stál vyše sedemsto eur. Navyše nemal ani nijak výrazne dobrý obraz a pozorovacie uhly. Dnes máme na stole model od známejšej značky s výrazne lepším obrazom a cenou nižšou o vyše dve stovky. Nvidia G-Sync je teda aj po rokoch od svojho uvedenia technológiou určenou len pre náročných hráčov, ktorí majú obrovský rozpočet na poriadny hardvér a monitor v cene dobre vybaveného televízora. Masovému rozšíreniu bráni vysoká cena komponentov, bez ktorých sa monitor nezaobíde. Musí zvládať vysokú frekvenciu a niečo stojí špeciálny čip s gigabajtom vlastnej pamäti. Ak ale raz vyskúšate plynulosť hrania, ku klasickému monitoru sa už nevrátite. A aká je odpoveď na otázku či 4K rozlíšenie alebo technológiu G-Sync? Optimálne obidve dokopy, teda ak by sme mali v rozpočte skoro tisícku. Lepší zážitok z hrania sme ale mali na testovanom G-Sync monitore, ako na hocijakom monitore so 4K rozlíšením. Uhlopriečka: 27“ (68,55 mm), TNRozlíšenie: 2560 x 1440 bodovObnovovacia frekvencia: 30 - 144 HzFarebná hĺbka: 8-bitRozhranie: 1x DisplayPort 1:2a, 1y HDMI 1.4Odozva: 1 ms GTG (vo Fast móde)Kontrastný pomer: 1000:1Jas: 350 cd/m2


Po vražde ma mal nahradiť Vanek, mohli ho vydierať, tvrdí Šufliarsky

Na Vaneka mali kompromitujúce materiály.

BRATISLAVA. Po plánovanej vražde bývalého prvého námestníka generálneho prokurátora Petra Šufliarskeho sa mal jeho nástupcom vo funkcii stať bývalý námestník generálneho prokurátora pre netrestný úsek René Vanek. TASR informácie z prostredia vyšetrovania potvrdil prokurátor Generálnej prokuratúry (GP) Peter Šufliarsky. Dospel k tomu po vznesení obvinenia voči štyrom osobám, ktoré okrem jeho vraždy plánovali aj vraždu prokurátora Úradu špeciálnej prokuratúry (ÚŠP) Maroša Žilinku a advokáta Daniela Lipšica, ako aj nazretí do vyšetrovacieho spisu. "Zistil som, že bývalý prokurátor JUDr. R.V. mal byť kandidátom na funkciu prvého námestníka generálneho prokurátora po tom, ako som mal byť v roku 2018 fyzicky zlikvidovaný," povedal pre TASR Šufliarsky. Na Vaneka, ktorému zrušil generálny prokurátor poverenie funkcie v januári po medializácii jeho komunikácie s Alenou Zsuzsovou, mali byť podľa uznesenia získané diskreditačné materiály v takom rozsahu, že funkciu prvého námestníka, najmä v trestnej oblasti pôsobnosti prokuratúry, mal vykonávať "nie ako službu verejnosti, ale ako službu vybraným osobám s konkrétnym cieľom". Konkrétnosti Šufliarsky s odvolaním na zákonné tajomstvo neuviedol. "Verím, že orgány činné v trestnom konaní (OČTK) budú tieto skutočnosti dôsledne preverovať a budú dokazovať účasť aj iných osôb," zdôraznil Šufliarsky. Ten sa svojej funkcie vzdal po zverejnení sms správ s obvineným a obžalovaným Marianom Kočnerom k 1. aprílu tohto roku. Chcel tak podľa svojich slov vylúčiť akúkoľvek pochybnosť o ovplyvňovaní trestných konaní súvisiacich s objednávkou jeho vraždy, ako aj komunikácie s Marianom Kočnerom. Doplnil, že v prvom prípade bolo vznesené obvinenie a v druhom sa vylúčilo, že by akokoľvek porušil zákon. "Dôvodom môjho rozhodnutia absolútne nebolo priznanie mojej viny, pretože som sa nedopustil žiadneho protiprávneho konania, čo je konštatovanie OČK v trestnom konaní. Naopak, moja osoba bola predmetom závažného trestného činu, ku ktorému nedošlo len náhodnou aktivitou štátneho orgánu," zdôraznil exnámestník. Z príprav vrážd Šufliarskeho, Žilinku a Lipšica obvinil vyšetrovateľ Úradu inšpekčnej služby ministerstva vnútra Alenu Zs., Tomáša Sz., Miroslava M. a Zoltána Andruskó. Všetci sú obvinení aj v prípade úkladnej vraždy Jána Kuciaka a Martiny Kušnírovej, v ktorej je obvinený aj Marian Kočner. Do konca toho mesiaca sa očakáva, že dozorový prokurátor ÚŠP podá v prípade Kuciaka a Kušnírovej obžalobu na Špecializovaný trestný súd v Pezinku (ŠTS).


Americké úrady podozrievajú Microsoft z korupcie v Maďarsku

Microsoft mal v Maďarsku predávať Word a Excel sprostredkovateľom s výraznou zľavou. Tí ich mali následne predávať úradom za plnú cenu.

REDMOND, BRATISLAVA. Softvérový gigant Microsoft čelí v USA podozreniam z korupcie pri predaji svojich produktov v Maďarsku. Informoval o tom vo štvrtok denník The Wall Street Journal (WSJ), podľa ktorého prípad vyšetrujú federálne ministerstvo spravodlivosti a Komisia pre cenné papiere a burzy (SEC). Microsoft podľa denníka v Maďarsku predával kancelárske programy ako Word a Excel sprostredkovateľom s výraznou zľavou. Tí ich mali následne predávať vládnym úradom, pričom si účtovali plnú cenu. Vyšetrovanie má zistiť, či sa cenový rozdiel nevyužíval na uplácanie vládnych úradníkov, uviedli podľa WSJ nemenované zdroje oboznámené so záležitosťou. SEC ani ministerstvo spravodlivosti medializované informácie nekomentovali. Microsoft vo štvrtok oznámil, že prepustil štyroch zamestnancov svojej maďarskej pobočky a v krajine ukončil spoluprácu so štyrmi obchodnými partnermi. Presné údaje, kedy pristúpila k týmto opatreniam, firma neposkytla. Tvrdí však, že začala konať ešte v roku 2014, keď sa dozvedela o možných pochybeniach a predajné procesy zmenila tak, aby sa znížilo riziko sporných obchodov.


Z Dacie Duster sa stala praktická dodávka do terénu

Dacia Duster Fiskal sa vracia aj v druhej generácii modelu, vymenila zadné sedadlá za nákladný priestor.

BRATISLAVA. Kompaktné SUV od rumunskej automobilky sa v našich končinách teší veľkej popularite. Fanúšikov si našlo najmä vďaka priaznivo nastavenej cene, praktickosti, a schopnostiam v teréne. Práve tieto vlastnosti z neho robia skvelý základ pre úžitkové vozidlo ak potrebujete previezť náklad niekam, kam sa bežný pick-up nedostane. Dacia Duster Fiskal je dielom rakúskeho importéra značky Dacia. Po úspechu prvej generácie sa prestavby na úžitkové vozidlo dočkal aj nový Duster. Pri pohľade zvonka sú jediným rozdielom nepriehľadné zadné okná, ktoré nahradil plech. Okno na piatych dverách zostalo pre lepší výhľad za vozidlo. Zadnými dverami sa už nenastupuje do druhého radu sedadiel, ten nahradila pogumovaná plocha. Posádka je od nákladového priestoru oddelená oceľovou deliacou mrežou. Objem nákladového priestoru výrobca neuvádza, no dá sa očakávať, že bude podobný ako v osobnom aute po sklopení sedadiel. Mal by sa tak pohodlne dostať nad úroveň 1 600 litrov. Na dĺžku meria 1,64 metra. Technika ani úrovne výbavy sa nemenia, Duster Fiskal bude dostupný s rovnakými pohonnými jednotkami ako bežný Duster. Samozrejmosťou je možnosť pohonu všetkých kolies, práve ten mu dáva oproti tradičným pick-upom a dodávkam najväčšiu výhodu. Zatiaľ nie je známe, či táto úžitková verzia zavíta aj na Slovensko, predošlá generácia sa na našom trhu nepredávala. Za prestavbu na terénnu dodávku si rakúsky dovozca vypýta 1 730 eur navyše k cene osobného Dusteru.


Dánsko odmieta prijať utečencov na základe kvót OSN

Dánsko podľa zmluvy s OSN musí prijať za rok istý počet migrantov.

KODAŇ. Dánska menšinová stredo-pravá vláda nechce prijať tento rok žiadnych utečencov na základe kvót stanovených OSN. Úrad vysokého komisára OSN pre utečencov (UNHCR) uzavrel dohody s krajinami vrátane Dánska, že každý rok prijmú istý počet utečencov. Od roku 1989 Dánsko každoročne prijíma okolo 500 utečencov. Teraz však ministerka pre integráciu Inger Stoejbergová vyhlásila, že "pre utečencov na základe kvót tu tento rok nie je priestor".Stoejbergová uviedla, že do Dánska prišlo od roku 2012 samovoľne už okolo 56-tisíc žiadateľov o azyl, pričom mnohí z nich si ešte pravdepodobne budú chcieť priviezť príbuzných. Ministerka argumentuje, že tých, ktorí sú už v Dánsku, je potrebné integrovať ako prvých.


Pellegrini: Je dôležité počuť apel mladých ľudí na záchranu planéty

Slovensko je podľa premiéra pripravené podieľať sa na opatreniach, ktoré majú zásadné klimatické zmeny spomaliť.

BRATISLAVA. Je dôležité počuť a vidieť apel mladých ľudí, ktorí v piatok v uliciach vyjadrujú podporu opatreniam na záchranu planéty. Vo videu na sociálnej sieti to uviedol premiér Peter Pellegrini (Smer). Dodal, že Slovensko je pripravené podieľať sa na opatreniach, ktoré majú zásadné klimatické zmeny spomaliť. Klimatickú zmenu Pellegrini považuje za vážnu tému, ktorá "sa nastoľuje čoraz naliehavejšie a žiada si od všetkých krajín na svete a ich lídrov obrovskú zodpovednosť". V tejto súvislosti premiér pripomenul opatrenia, ktoré v tomto smere prijala vláda. Spomenul prijatie Envirostratégie 2030, prihlásenie sa k uhlíkovej neutralite do roku 2050 alebo postupné zastavenie ťažby na hornej Nitre. Zapojiť sa do boja proti zmene klímy však podľa Pellegriniho môže každý človek. "Skúsme pre lepšie životné prostredie urobiť niečo aj my sami, každý jeden deň. Separovaním odpadu, zálohovaním PET fliaš, využívaním alternatívnej dopravy, nepoužívaním neekologických materiálov," vyzval premiér, podľa ktorého spoločné úsilie prinesie lepšie výsledky pre všetkých. V Bratislave, Košiciach, Žiline a Banskej Bystrici sa v piatok koná klimatický štrajk, ktorý organizuje iniciatíva Fridays for Future. Za protest sa postavilo viac než 70 mimovládnych organizácií, podporuje ho aj minister životného prostredia László Sólymos (Most-Híd), Slovenská akadémia vied, Slovenský hydrometeorologický ústav, viacero univerzít a stredných škôl. Z iniciatívy mladých ľudí sa teší aj prezidentka Zuzana Čaputová, podľa ktorej sa aj vďaka nim stáva klimatická kríza jednou z veľkých tém doma, ako aj na medzinárodnej úrovni. S organizátormi klimatického štrajku sa prezidentka stretla minulý týždeň. Je presvedčená, že tlak, ktorý na riešenie klimatickej krízy svojimi aktivitami vyvíjajú, je pre Slovensko, pre Európu, aj pre celý svet nesmierne potrebný.


Exminister Zajac pomôže SaS s reformou zdravotníctva

Predstava SaS je zaviesť zdravotný odvod zo všetkých príjmov na úrovni deviatich percent, avšak maximálne do príjmu dvetisíc eur.

BRATISLAVA. Zdravotníctvo je oblasť politikmi dlhodobo zanedbávaná, poznačená rozkrádaním a plytvaním a nízkou úrovňou služieb. Vyhlásil to v utorok líder opozičnej SaS Richard Sulík, ktorý na tlačovej konferencii predstavil tím ľudí s úlohou pripraviť do konca roku 2017 komplexnú zdravotnícku reformu. V tíme budú pracovať poslankyňa Národnej rady SR a členka zdravotníckeho výboru Jana Cigániková, členka Dozornej rady Úradu pre dohľad nad zdravotnou starostlivosťou Iveta Pospíšilová, bývalý viceguvernér Národnej banky Slovenska Martin Barto, lekárnik Martin Pilník a exminister zdravotníctva Rudolf Zajac. Tím zatiaľ povedie Sulík. "Zdravotníctvo je jednou z ôsmich priorít SaS. Preto sme sa rozhodli pripraviť komplexnú reformu zdravotníctva porovnateľnú s našou reformou daní a odvodov. Budeme na nej robiť celý rok a predbežný plán je, že koncom roka predložíme návrh komplexnej reformy," avizoval šéf liberálov. Predstava SaS je zaviesť zdravotný odvod zo všetkých príjmov na úrovni deviatich percent, avšak maximálne do príjmu 2000 eur. Najvyšší možný odvod tak bude dosahovať 180 eur. "Ide o mechanizmus prevzatý z odvodového bonusu," vysvetlil Sulík s tým, že SaS chce správne stanoviť podmienky a pravidlá čerpania zdravotnej starostlivosti. Predseda SaS zároveň ocenil súčasného ministra zdravotníctva Tomáša Druckera (nominant Smeru-SD), ktorý podľa jeho slov chce zdravotníctvo posunúť do lepšieho stavu a má záujem po sebe niečo zanechať. "Mám ale pochybnosti, či strana Smer-SD mu dovolí urobiť výraznejšie zmeny," podotkol. Zajac zdôraznil, že systém zdravotníctva nefunguje dobre, pričom je v ňom viac peňazí, ako bývalo. "Je tam zhruba 4,5 miliardy eur. V porovnaní s inými krajinami je však zdravotná starostlivosť významne menej dostupná a kvalitná. Je to pre mňa výzva vrátiť sa tam, kde sme v roku 2004 reformu nastavili a dostať z nej maximum. Počítame však aj s vylepšeniami," priznal. Exminister sa nevyhol ani platom sestier, ktoré sú podľa jeho slov nedôstojné a nezodpovedajú práci, ktorú vykonávajú. "Ak SaS bude chcieť zmeniť pomery a priniesť pre občana niečo lepšie za rovnaké peniaze, tak by som bol proti svojej celoživotnej zásade, ak by som tomu nepomohol," uzavrel Zajac s dôvetkom, že práca v zdravotníckom tíme liberálov neznamená jeho návrat do politiky a v najbližších voľbách za SaS kandidovať nebude.


Trendy kabelky sú také malé, až sú zbytočné. Nosiť však môžete aj viac naraz

Najnovšia móda prináša nečakanú dávku extravagancie.

Kabelky majú v móde unikátne postavenie. Podobne ako na topánky, aj na kabelky sa kladú vysoké kvalitatívne aj estetické nároky. Dopĺňajú celkový vzhľad a navyše ženám umožňujú mať poruke všetko potrebné. Aj ony však podliehajú trendom. Spoznajte tie najnovšie pre tohtoročnú jarnú a letnú sezónu. Po rokoch materiálovej a tvarovej stagnácie prichádzajú prekvapenia a vracajú sa pozabudnuté štýly. Kým v niekoľkých predchádzajúcich rokoch sa na bežné nosenie presadzoval najmä trend veľkých nadrozmerných kabeliek – shopperiek a malé kabelky sa objavovali len ako doplnok spoločenských odevov, v predchádzajúcej sezóne došlo k zmene. Malé až miniatúrne kabelky sa čoraz častejšie objavujú na denné nosenie, najčastejšie vo forme cross body. Veľkým trendom sú kabelky so zlatými retiazkami, ktoré štýlovo pripomínajú skoré šesťdesiate roky a slávny film Raňajky u Tiffanyho. Organické a jemné oblé tvary, na aké sme pri kabelkách zvykli, na čas vystriedajú výrazné geometrické tvary. Geometria hrá túto jar prvé husle. Pripravte sa na kvádre, ihlany alebo valce. Ostré a presné línie pripomínajú architektúru, sú luxusné a pôsobia veľmi dospelo. Ak túžite upútať pozornosť, určite si zvoľte niektorú z geometrických kabeliek. Áno, trochu ako Červená čiapočka. Košíky a košíčky z prútia, juty či lyka sú horúcim trendom jari a leta 2018. Nosiť ich môžete v akejkoľvek veľkosti a tvare. Výborne dopĺňajú čistý a jednoduchý štýl. Nemusíte sa báť nosiť ich ani do mesta, košíky sú hitom street módy po celom svete. Len pozor na vlkov! Ak ste doteraz nepoznali nepríjemný pocit z toho, že ste niekde zabudli kabelku, nový trend multi bags – teda nosenie niekoľkých tašiek súčasne, sa o to postará. Jedna kabelka prevesená cez rameno, druhá spolu s papierovou alebo igelitovou taškou v ruke. Tak vyzerá trend, ktorý sa na prehliadkových mólach objavil už vlani na jeseň. Môžete si dovoliť menšie aj väčšie výstrednosti, štýlovo rozbiť alebo naopak zjednotiť svoj outfit.


V Hongkongu boli opäť zvláštne voľby, ostrovu bude šéfovať stúpenkyňa Číny

Dnešné voľby boli prvé od obrovských prodemokratických protestov v Hongkongu v roku 2014.

HONGKONG. Hongkong dostal novú 59-ročnú správkyňu, ktorá je zástankyňou zbližovania s Čínou. Za predsedníčku výkonného orgánu osobitnej správnej oblasti Hongkong dnes elitný volebný orgán zvolil Pekingom podporovanú skúsenú političku Carrie Lamovú. Noviny South China Morning Post informovali, že Lamová dostala 777 hlasov, jej protikandidát John Tsang 365 hlasov a tretí kandidát, sudca vo výslužbe Woo Kwok-hing 21 hlasov. Dnešné voľby boli prvé od obrovských prodemokratických protestov v Hongkongu v roku 2014, vyvolaných nesúhlasom s volebným systémom. Systém, v ktorom hlasuje elitná skupina voliteľov, bol kritizovaný ako nereprezentatívny, keďže Hongkong má 7,3 milióna obyvateľov. Väčšina voliteľov uprednostňuje vlastné obchodné záujmy a záujmy ústrednej vlády pred záujmami obyvateľov. Lamová je výkonná a pragmatická politička a jej zvolenie neprekvapilo. V doterajšej administratíve zastávala druhú najvyššiu funkciu. U Hongkončanov je však neobľúbená, pretože ju považujú za splnomocnenkyňu Pekingu a odtrhnutú od života bežných ľudí. Jej protikandidát Tsang je na rozdiel od nej u bežných ľudí veľmi populárny pre svoju nekonfliktnú povahu a obratné využívanie sociálnych sietí. Dali mu prezývku Pringles alebo v kantončine Strýko Čips pre jeho výrazné fúzy, ktorými pripomína maskota uvedených čipsov. Lamová prevezme funkciu šéfky Hongkongu od Liang Čen-jinga, ktorý sa neuchádzal o druhý mandát - oficiálne z rodinných dôvodov. Politickí analytici však podozrievajú, že ho Peking vyzval, aby umožnil zvolenie menej kontroverznej osobnosti. Členmi elitného hongkonského volebného orgánu sú napríklad obchodní magnáti ako je najbohatší človek v Hongkongu Li Ka-šing a zástupcovia rôznych priemyselných a obchodných skupín. Ďalej sú členmi tohto orgánu poslanci hongkonského parlamentu a celočínskeho parlamentu za Kongkong a je tam aj zopár prodemokratických stúpencov.


Wayne Gretzky si zabehne v žltom maratóne. A Líza bude mať nový hlas

Nová séria Simpsonovcov sa musela preladiť, zomrela dabérka Lízy.

Čím viac nových epizód Simpsonovci nakrúcajú, tým viac hlasov pri ich výrobe pribúda. Mnohé sa objavia s príchodom nových postáv, niektoré však musia tie existujúce nahradiť z nevyhnutných dôvodov. Na rozdiel od nesmrteľnosti populárnych kreslených postavičiek majú totiž ich dabingové hlasy obmedzenú životnosť. Rodinka Homera Simpsona sa v neodmysliteľnom českom dabingu opäť trochu prelaďuje. V minulosti už niekoľko hlasov vymenila - dabing nanovo ozvučil otca Homera, pána Burnsa aj Kenta Brockmana. V nových epizódach 28. série zmení svoj typický, tak trochu uši píliaci tón hlasu malá Líza. V uplynulých dňoch totiž zomrela jeho majiteľka - báboherečka, scenáristka Helena Štáchová alias ´Mánička´ z legendárneho pražského divadla Spejbla a Hurvínka. Lízu Simpsonovú, vegetariánsku bojovníčku za spravodlivosť, hrala štvrť storočia. Teraz po nej nastupuje Ivana Korolová. S novým, jemnejším hlasom sa po prvý raz Líza predstaví v Žltom maratóne, ktorý sa začne 1. apríla na českom kanáli Prima Cool. So začiatkom o 17.55 televízia uvedie za sebou štyri reprízy a ten istý deň v hlavnom vysielacom čase od 20. hodiny pustí aj šesť premiérových častí najnovšej série. Dvadsaťosemročná česká herečka Ivana Korolová nastupuje na prahu sezóny, ktorá bude mať ešte najmenej dve pokračovania, 29. a 30. séria už boli potvrdené, píše český portál idnes.cz. V úvodnej šestici čaká vraj žltú rodinku niekoľko prekvapivých udalostí - získajú novú hlavu rodiny v nečakanej podobe pána Burnsa, odsťahujú sa do Bostonu, odhalia nebezpečnú podstatu Krustyho sladkostí a zažijú adrenalín detskej lakrosovej ligy. Čarodejnícky špeciál bude v poradí šesťstou epizódou seriálu. Paroduje Šialeného Maxa - Zbesilú jazdu či filmy Hunger Games, Goldfinger a Kingsman. K hosťujúcim celebritám pribudnú Amy Schumerová, Glen Close či Wayne Gretzky, ktorý si zahrá sám seba.


Výbuch v dome v Leicesteri zabil piatich ľudí

Výbuch nastal zo zatiaľ neznámych príčin.

LONDÝN. Najmenej piatich mŕtvych a niekoľkých zranených si vyžiadal výbuch, ktorý v nedeľu večer v stredoanglickom meste Leicester zničil jeden z domov v radovej zástavbe. Hovorca miestnej polície podľa spravodajskej stanice BBC vyzval obyvateľstvo nešpekulovať o príčinách výbuchu a následného požiaru. Vo vyhlásení polície na sociálnej sieti Twitter sa uvádza, že "v tomto štádiu (vyšetrovania) nič nenasvedčuje tomu, že to (výbuch)súvisí s terorizmom". Britská polícia v nedeľu podvečer oznámila, že zasahuje pri"vážnom incidente" v meste Leicester. Médiá, na ktoré sa odvolala agentúra Reuters, citovali vyjadrenia svedkov, že v meste bolo počuť zvuk pripomínajúci výbuch. Na sociálnej sieti Twitter sa tiež objavil videozáznam, ktorý zrejme zachytáva požiar budovy na ulici v obytnej štvrti. Trosky z budovy, ktorá sa zrútila, boli rozmetané po celejšírke priľahlého chodníka a vozovky. Na mieste pri hasení "mohutného požiaru" zasahovalo šesť hasičských vozidiel, informovala stanica BBC. Príčina výbuchu stále nie je známa.Výbuch nastal v budove s obchodom na prízemí, bytom na poschodí a prestavaným podkrovím. Používatelia Twitteru uviedli, že v budove sídlil malý poľský obchod. Podľa agentúry Reuters výbuch poškodil aj viacero domov v okolí.


Tržby britského maloobchodu klesli najprudšie od roku 2008

Nečakane slabý predaj viedol k veľkému prebytku zásob.

LONDÝN. Maloobchodné tržby vo Veľkej Británii podľa prieskumu Konfederácie britského priemyslu (CBI) v auguste klesli najrýchlejším tempom od decembra 2008. Index tržieb, ktorý konfederácia každý mesiac zostavuje, klesol z úrovne mínus 16 bodov na mínus 49 bodov. Ide o druhú najslabšiu hodnotu indexu od roku 1983, odkedy ho CBI pripravuje. Informuje o tom portál bbc.com. "Nálada medzi maloobchodníkmi sa zhoršuje a nečakane slabý predaj viedol k veľkému prebytku zásob," uviedla zástupkyňa hlavnej ekonómky CBI Anna Leachová. "Maloobchodníci očakávajú niekoľko zlých mesiacov," dodala. "Prieskum CBI poukazuje na prudké oslabenie maloobchodných tržieb v auguste a teda predstavuje veľký úder pre nádeje, že spotrebitelia pokračujú v rozumnom tempe výdavkov," konštatoval Howard Archer, ekonóm prognostickej organizácie EY Item Club. Pripustil však, že skutočné tržby maloobchodu mali v poslednom období tendenciu byť silnejšie ako naznačovali prieskumy CBI.


Ropovod z Bratislavy do Schwechatu je stále aktuálny

BRATISLAVA. Slovensko sa nevzdalo projektu výstavby ropovodu z Bratislavy do rakúskeho Schwechatu. Spoločnosť Bratislava-Schwechat Pipeline, ktorú založili slovenský Transpetrol (74-percentný vlastník) a rakúsky OMV (26-percentný), považuje ropovodný projekt stále za reálny. „Projekt ropovodu z pohľadu EÚ, ako aj Rakúskej republiky je stále aktuálny. V prípade Slovenskej republiky je projekt z hľadiska hospodárskej stratégie a významu rovnako aktuálny,“ uviedol pre agentúru SITA šéf spoločnosti Bratislava-Schwechat Pipeline Robert Nemcsics. Realizácia projektu je však podľa neho podmienená potrebou legislatívnych zmien v súčasne platnej legislatíve pre tento druh líniových stavieb na území Slovenska. „Ale taktiež aj zmenou postoja a vnímania projektu zo strany samospráv,“ doplnil Nemcsics. V súčasnosti je totiž stále v platnosti uznesenie mesta Bratislava spred štyroch rokov, ktoré jednoznačne hovorí o negatívnom postoji hlavného mesta k spomínanému ropovodnému projektu. Samospráva hlavného mesta odmieta trasovanie ropovodu na jej území. Slovenská vláda na konci roka 2017 dala spoločnosti Bratislava-Schwechat Pipeline osemnásť mesiacov, aby vyriešila problémy s trasovaním ropovodu na slovenskej strane. Inak projekt ministerstvo hospodárstva, ako jediný akcionár spoločnosti Transpetrol, zmrazí. Podľa Nemcsicsa má projekt v súčasnosti už detailne spracovanú štúdiu realizovateľnosti. „Detailne spracovaná rozsiahla štúdia vychádza z pôvodne navrhnutého trasovania s koridorom vyčlenenom v platnom územnom pláne hlavného mesta pre tento druh líniovej stavby,“ dodal Nemcsics. Štúdia pozostáva z technicko-technologickej, geograficko-majetkovej, právnej a environmentálnej časti. „Každá z nich je spracovaná samostatne prostredníctvom renomovaných nezávislých firiem a autorov,“ dodal Nemcsics. Úsek ropovodu prechádzajúci územím Rakúskej republiky je už dlhodobo pripravený z hľadiska projekčných prác a inžinieringu na okamžitú realizáciu, vrátane stavebných povolení, práv prechodu a ďalších potrebných náležitostí. „Trasa na území Rakúska zároveň reprezentuje viac ako 80 percent celkovej trasy ropovodu a rešpektuje všetky najprísnejšie normy a kritériá pre výstavbu a prevádzku tohto druhu líniových stavieb, keďže prechádza aj viacerými chránenými krajinnými územiami, či vodohospodárskymi oblasťami,“ uviedol Nemcsics. Projekt slovensko-rakúskeho ropovodu zaradila Európska komisia opakovane medzi strategické projekty EÚ v rámci energetiky. „Prepojenie ropovodných sústav východ – západ je z pohľadu energetickej bezpečnosti EÚ aktuálnou témou a to bez ohľadu na posledný vývoj v kauze znečistenej ropy a následnej odstávky jej prepravy na ropovode Družba. Táto situácia len zvýraznila strategickosť nášho projektu, nakoľko je projektovaný, ako reverzný a spoločnosť OMV garantuje dostatočnú kapacitu pre potreby SR v prípade jeho reverzného využitia,“ zdôraznil Nemcsics. Okrem tohto je podľa neho nový ropovod medzi Slovenskom a rakúskom dôležitý pre dodávky ruskej ropy do rafinérie Schwechat. „Slovenská republika je viazaná medzinárodnými a bilaterálnymi dohodami k tomu, aby takýto prístup rakúskej strane umožnila,“ konštatoval Nemcsics s tým, že nový ropovod by v neposlednom rade zvýšil objem prepravovanej ropy ropovodom Družba, a teda by sa zvýšili príjmy do štátnej kasy. Projekt ropovodu je z hľadiska trasovania spracovaný vo variantných riešeniach. Tie sa týkajú výlučne úseku, ktorý vedie územím SR. Vo verzii projektu z roku 2008 mal ropovod smerovať cez územie Žitného ostrova. Neskôr spoločnosť Bratislava-Schwechat Pipeline vypracovala návrh desiatich trás v takzvanom karpatskom alebo mestskom koridore. Mestský koridor má viesť cez Bratislavu, karpatský má smerovať cez Karpaty do rakúskej obce Marchegg. Modely vedené cez Karpaty, ktoré sú pre aktivistov prijateľnejšie, sú však podľa firmy Bratislava-Schwechat Pipeline finančne nákladnejšie. Ropovod by mal stáť podľa pôvodných odhadov 75 až 140 miliónov eur. Slovensko malo začať s výstavbou ropovodu na jeseň roku 2004. Pre problémy s trasovaním ropovodu na slovenskom území sa však projekt neustále posúva. Na výhodnosti projektu sa zhodli skoro všetky slovenské politické strany. Proti výstavbe sa vyjadrovala len strana Most-Híd, ktorá je v súčasnosti vo vládnej koalícii. Proti slovensko-rakúskemu ropovodu už dlhší čas bojujú aktivisti.


Priemerná nominálna mesačná mzda zamestnanca dosiahla 935 eur

Najnižšiu priemernú nominálnu mzdu mali zamestnanci v ubytovacích a stravovacích službách.

BRATISLAVA. Priemerná nominálna mesačná mzda zamestnanca v hospodárstve SR v treťom štvrťroku 2017 dosiahla 935 eur a medziročne sa zvýšila o 5,2 percenta. Ako ďalej informuje Štatistický úrad (ŠÚ) SR, nižší prírastok spotrebiteľských cien v porovnaní s rastom nominálnej mzdy ovplyvnil vývoj reálnej mzdy, ktorá sa medziročne zvýšila o 3,6 percenta. Sezónne očistená priemerná mzda oproti 2. štvrťroku 2017 vzrástla o 1,3 percenta. Najvyššia úroveň priemernej mesačnej mzdy bola v odvetviach informácie a komunikácia, a to 1 631 eur, finančné a poisťovacie činnosti 1 592 eur a dodávka elektriny, plynu a pary 1 560 eur. V jedenástich odvetviach bola mzda nižšia ako v priemere za hospodárstvo SR. Najnižšiu priemernú nominálnu mzdu mali zamestnanci v ubytovacích a stravovacích službách, konkrétne 607 eur, v ostatných činnostiach 652 eur a v stavebníctve 675 eur.Oproti rovnakému obdobiu vlaňajška priemerná nominálna mzda relatívne najrýchlejšie vzrástla v odvetví odborné, vedecké a technické činnosti o 8 percent, verejná správa a obrana o 7,8 percenta a v doprave a skladovaní o 7,1 percenta. Klesla v informáciách a komunikácii o 2,5 percenta, v administratívnych službách o 1,1 percenta a v dodávke vody o 0,9 percenta. Z pohľadu právnej formy subjektov priemerná nominálna mesačná mzda vzrástla v porovnaní s 3. štvrťrokom 2016 v rozpočtových organizáciách o 7,6 percenta na 966 eur, vo veľkých podnikoch s 20 a viac zamestnancami o 6,1 percenta na 1 111 eur, v príspevkových organizáciách o 4,2 percenta na 1 041 eur a v malých podnikoch do 19 zamestnancov o 0,7 percenta na 706 eur.Z územného hľadiska vyššia ako v priemere za celé hospodárstvo SR bola priemerná nominálna mesačná mzda iba v Bratislavskom kraji (1 157 eur). V ostatných krajoch sa pohybovala od 714 eur v Prešovskom kraji do 888 eur v Trnavskom kraji. Vo všetkých krajoch bola priemerná mzda vyššia ako v 3. štvrťroku 2016 s najvyšším prírastkom o 8,8 percenta v Trenčianskom kraji."V 1. až 3. štvrťroku 2017 dosiahla priemerná nominálna mesačná mzda zamestnanca v hospodárstve hodnotu 925 eur. Medziročne sa zvýšila o percenta, reálna mzda vzrástla o 3,3 percenta. Rast nominálnej mzdy bol o 1,3 percentuálneho bodu rýchlejší ako v rovnakom období minulého roka," uzavrel ŠÚ.


USA plne podporujú NATO, Lavrov v nej vidí inštitúciu studenej vojny

Mike Pence vystúpil na mníchovskej bezpečnostnej konferencii.

MNÍCHOV. Spojené štáty úplne podporujú Severoatlantickú alianciu a stoja aj za svojimi záväzkami voči spojencom. Na mníchovskej bezpečnostnej konferencii to v sobotu povedal viceprezident USA Mike Pence. Spojené štáty podľa neho vždy zostanú s Európou. Pence v úvode svojho prejavu povedal, že do Mníchova prináša pozdravy a odkaz od nového amerického prezidenta Donalda Trumpa. Potom zdôraznil záväzok Spojených štátov voči NATO. Americký viceprezident tiež pripomenul, že spojenectvo Európy a Spojených štátov má tradíciu mnohých desaťročí a je založené na spoločných hodnotách ako je sloboda, demokracia, spravodlivosť a vláda práva. Pre väčšinu spojencov zo Severoatlantickej aliancie prišiel čas robiť viac pre spoločnú obranu, povedal Pence. Spojenci podľa neho musia niesť spravodlivý diel zodpovednosti, inak podkopávajú základy spoločnej aliancie. Pence pripomenul záväzok 28 členských krajín NATO z roku 2014 zvýšiť do desiatich rokov svoje výdavky na obranu aspoň na dve percentá hrubého domáceho produktu. Zatiaľ to podľa neho plnia len Spojené štáty a štyri ďalšie členské krajiny. Teraz je potrebné, aby tak urobili aj tie ostatné. Americký prezident Donald Trump podľa Penca očakáva, že spojenci dodržia svoje slovo. "Sľub niesť spoločne záťaž mnohí až príliš dlho nenapĺňali, čo podkopáva samotné základy našej aliancie," je presvedčený Pence. Pence tiež vyhlásil, že Spojené štáty budú viesť Rusko k zodpovednosti. Počas Trumpovej vlády tiež Amerika nedovolí, aby Irán získal jadrovú zbraň. "Svet je teraz nebezpečnejší, než kedykoľvek od pádu komunizmu," uviedol. Spolu s Iránom označil za nebezpečnú Severnú Kóreu alebo islamský terorizmus. Spojené štáty podľa Penca ešte posilnia svoju armádu. Nemecká kancelárka Angela Merkelová vo svojom vystúpení na 53. bezpečnostnej konferencii v Mníchove vyzvala Spojené štáty a ostatné krajiny, aby podporovali a posilňovali medzinárodné organizácie, ako sú EÚ, OSN a NATO. "Som pevne presvedčená, že stojí za to bojovať za naše spoločné medzinárodné a multilaterálne štruktúry, ktoré je však v mnohých ohľadoch nutné zdokonaľovať," povedala Merkelová. Nemecká kancelárka znovu zopakovala, že Nemecko je odhodlané splniť cieľ NATO, aby obranný rozpočet jeho členských štátov predstavoval dve percentá ich HDP - Nemecko doň v súčasnosti prispieva 1,3 percentami HDP. Merkelová ďalej povedala, že Európa nemôže proti islamskému extrémizmu bojovať sama a "potrebuje vojenskú silu Spojených štátov", pričom zároveň vyzvala moslimských vodcov, aby "jasne vytýčili hranicu medzi "mierumilovným islamom a terorizmom v mene islamu". Vo svojom vystúpení sa nemecká kancelárka dotkla aj vzťahov s Ruskom, o ktorých zlepšenie sa Nemecko podľa jej slov bude usilovať. Nezabudla však pripomenúť nutnosť dodržiavania dohôd z roku 2015 uzavretých v bieloruskom Minsku, ktorých cieľom je ukončenie bojov medzi ukrajinskými vládnymi silami a proruskými separatistami na východe Ukrajiny. Severoatlantická aliancia je stále inštitúciou studenej vojny a rozširovania NATO bolo v posledných tridsiatich rokoch zdrojom bezprecedentného napätia v Európe. V Mníchove to povedal ruský minister zahraničia Sergej Lavrov. "NATO je stále inštitúciou studenej vojny, a to ako v mysliach, tak v srdciach," povedal Lavrov s tým, že organizácia na spôsob elitného klubu štátov vládnucich svetu nemôže dlhodobo fungovať. Lavrov zároveň vo svojom prejave vyzval NATO na obnovenie spolupráce s Ruskom. Pragmatické vzťahy založené na vzájomnom rešpekte chce mať Moskva tiež so Spojenými štátmi, dodal minister. Ruský minister hovoril aj o ukrajinskej kríze, v tejto súvislosti vyzval ukrajinskú vládu aj proruskej povstalcov k dialógu. Šéf ruskej diplomacie sa tiež ohradil proti tým, ktorí obviňujú Moskvu zo snahy podkopať svetový liberálny poriadok. Odmietol aj obvinenia, že Rusko stojí za útokom hackerov na servery Demokratickej strany pred americkými prezidentskými voľbami.


Čínsky parlament odsúhlasil znovuzvolenie premiéra Li Kche-čchianga

Hlasovanie prišlo deň po tom, ako parlament odsúhlasil pokračovanie Si Ťin-pchinga vo funkcii prezidenta krajiny.

PEKING. Čínsky parlament v nedeľu odsúhlasil znovuzvolenie premiéra Li Kche-čchianga na druhé päťročné funkčné obdobie a tiež vymenovanie riaditeľa novej národnej protikorupčnej agentúry s rozsiahlymi právomocami. Informovala o tom agentúra AP. Za návrh hlasovalo 2964 členov Celočínskeho zhromaždenia ľudových zástupcov. Proti boli dvaja. Hlasovanie prišlo deň po tom, ako čínsky parlament odsúhlasil pokračovanie Si Ťin-pchinga vo funkcii prezidenta krajiny ďalších päť rokov s tým, že jeho pôsobenie už nebude obmedzené na dve po sebe nasledujúce funkčné obdobia. Parlament v nedeľu tiež schválil vymenovanie Jang Siao-tua za riaditeľa novej národnej dozornej komisie, ktorá vznikla zlúčením protikorupčného orgánu vládnucej strany s ďalším orgánom dohliadajúcim na štátnych zamestnancov. Nová agentúra bude mať právomoc zadržať podozrivých až na šesť mesiacov bez súhlasu súdu.


Hviezdne herečky majú aj druhý život. Nikdy ho neuvidíme

Anne Hathaway hrá monštrum, ktoré terorizuje Južnú Kóreu. Pozrite si ďalšie prípady obskúrnych filmov, v ktorých hrajú veľké hviezdy.

San Sebastian. Každé ráno sa zobudí dolámaná a bez toho, že by si čokoľvek pamätala. Gloria zase večer veľa pila. Zase sa opila. Preto sa jej najprv ani nechce veriť, že to môže byť pravda, keď si zapne správy a na obrazovke vidí obrovské monštrum, ktoré terorizuje Soul. Juhokórejčania sú bezmocní, vždy keď sa monštrum zjaví, musia utekať pred jeho deštrukčnou silou. Postupne Gloria pochopí, že tým monštrom je ona sama. Každé gesto, ktoré urobí na detskom ihrisku v malom americkom meste, sa akýmsi druhom teleportu prenesie do tela kórejského monštra. Americká herečka Anne Hathaway, držiteľka Oscara, sa pripojila k hviezdam, čo si občas zahrajú vo veľmi zvláštnych až obskúrnych experimentoch. Jej nový film Colossal práve premietli na festivale v San Sebastiáne. Nakrútil ho španielsky režisér Nacho Vigalondo - a napodiv mal aj celkom úspech. Publikum je vždy rado, keď vidí niečo uletené a príbeh Glorie taký naozaj je. Má síce trochu výstrednú formu, ale odkaz je jasný: mladá žena sa vždy správala deštruktívne, aj preto, že sa obklopovala deštruktívnými ľuďmi. Keď si však uvedomí, že dospelí ľudia nesú za svoje životy zodpovednosť, je ochotná vynaložiť aj nadľudské úsilie, aby sa polepšila. Keďže reakcie na takéto typy filmu sú nevypočítateľné, distribútori k nim pristupujú opatrne a do našich kín sa teda väčšinou nedostanú. Napriek tomu ich hviezdne herečky občas v tichosti nakrúcajú, tu je niekoľko ďalších príkladov.   réžia: Lee Daniels Pred štyrmi rokmi prišla na festival v Cannes Nicole Kidman z nezávislou drámou Paperboy. Dvaja vyšetrovatelia sa v nej pokúšajú vyslobodiť z väzenia muža odsúdeného na trest smrti - Kidmanová hrá pochabú kolegyňu, ktorá im v tom pomáha. Je pripravená na každú vylomeninu a pritom sa do toho vraha-nevraha zaľúbi. Prijať úlohu v takom filme bolo odvážne, Kidmanová musela robiť na plátne veci, pred ktorými sú zvyčajne herecké hviezdy chránené. Ale na premiére v Cannes si to vynahradila. Patrila medzi tých, čo si od festivalu vyžiadali najväčšie súkromie a bezpečnosť. réžia: Olivier Assayas Časy Twilightu sú preč, z Kristen Stewartovej sa stáva herečka drám pre dospelých. Špeciálne si ju obľúbil francúzsky režisér Olivier Assayas, spolu s ním tento rok odpremiérovala film Personal Shopper. Tiež v hlavnej súťaži festivalu v Cannes. Hrá v nej mladú ženu, ktorá pracuje ako osobná asistentka parížskej celebrity a práve prežíva hlboký smútok po smrti svojho brata. Zrazu jej z neznámeho čísla začne ktosi esemeskovať. Je to veľmi zvláštna konverzácia, ale pokračuje v nej, až uverí, že je na druhej stane linky je duch. Keďže na plátne sa ten duch polopatisticky objavuje, Personal Shopper by sa dal považovať za obyčajný duchársky film. Zaujímavá réžia a sebavedomý ponor do témy, ktorú nikto nechce brať vážne, však z neho robí čosi oveľa viac. réžia: Tom McCarthy Americká herečka Michelle Williams patrí medzi najväčšie objavy posledných rokov. Zvládne všetko, byť nenápadná v druhom pláne (napríklad vo filme Skrotená hora) aj žiariť ako diva (vo filme Marylin). Veľmi opatrne si však vyberá, pre ktorú možnosť za rozhodne. Vo filme The Station Agent prežije románik s hlavným hrdinom. To je celkom bežná zápletka, v tomto prípade je však rozhodujúci detail, že hlavný hrdina je trpaslík. V živote už  toľkokrát zažil sklamanie, že sa radšej odsťahoval do malého mestečka, pripravený prepadnúť totálnej samote. Michelle Williams hrá jednu postáv, ktoré sa ocitnú v jeho okolí a nedovolia mu na šťastný a spoločenský život rezignovať. réžia: Fredrik Bond Správny film vie ťažiť zo zmätku, ktorý majú Američania z Bukurešti a Budapešti. "Musíš ísť do Bukurešti," hovorí zomierajúca mama svojmu synovi na začiatku filmu The Necessary Death of Charlie Countryman. "Si si istá, že nemyslíš Budapešť?" pýta sa jej pre istotu. Keďže odpoveď bola nie, chlapec (Shia LeBeouf) sa vypraví do Rumunska, kde sa zaľúbi. Žiaľ, to nie je koniec príbehu. Jeho frajerka - hrá ju  Evan Rachel Wood - mu do života privedie aj zopár drsných gangstrov, ktorí by ho najradšej zabili. A preto musí utekať. Cez celú  Bukurešť, nie Budapešť. Tento bláznivý film je taký nezmyselný, že len nespochybniteľný šarm tej bláznovosti ho zachraňuje. K hviezdnemu obsadeniu sa pripojil aj Mads Mikkelsen, ktorý prijal úlohu toho najhoršieho z gangstrov.     Tento text ste mohli čítať vďaka tomu, že platíte za obsah. Vážime si to.


V Rakúsku hlásili počas Silvestra prípady sexuálneho obťažovania

Najviac obetí sa na polícii prihlásilo v tirolskom Innsbrucku.

INNSBRUCK, SALZBURG, VIEDEŇ. Už na 11 sa zvýšil počet trestných oznámení, ktoré do dnešného popoludnia podali ženy pre sexuálne obťažovanie počas silvestrovskej noci v hlavnom meste rakúskej spolkovej krajiny Tirolsko Innsbruck. Polícia preveruje podozrenia zo spáchania deliktov podobného charakteru aj v Salzburgu a Viedni, informovali rakúske i zahraničné médiá. Medzi obeťami z Innsbrucku sú nielen Rakúšanky, ale aj ženy z Nemecka, Švajčiarska a Talianska. Podľa ich slov sa stali v centre mesta obeťami obťažovania skupiny mužov vo veku do 30 rokov pochádzajúcich podľa výzoru zrejme zo zahraničia. Niektorí z mužov mali podľa obetí čierne vlasy a brady. Kriminalisti teraz čakajú na záznamy z videokamier, ktoré by mali pomôcť s identifikáciou páchateľov. Aj keď dve zo žien páchateľov odfotili mobilným telefónom, kvalita záberov bola, vzhľadom na tmu v okolí, zlá. Vyšetrovatelia predpokladajú, že za obťažovaním je vzhľadom na spôsob obťažovania skupinka tých istých páchateľov. K trom trestným oznámeniam v súvislosti so sexuálnym obťažovaním počas silvestrovskej noci v Salzburgu pribudol dnes ďalší prípad. Ide v ňom o 18-ročného žiadateľa o azyl z Afganistanu, ktorý v podnapitom sexuálne obťažoval 31-ročnú Nemku. Podozrivého rakúski policajti vypočuli a z iniciatívy prokuratúry umiestnili do justičného zariadenia v Salzburgu.


Zadržaný manažér VW v kauze emisií chce priznať vinu

Schmidta zatkli začiatkom januára na Floride.

DETROIT. Manažér nemeckej automobilky Volkswagen Oliver Schmidt, ktorý je v dôsledku emisného škandálu VW už niekoľko mesiacov v USA vo väzbe, plánuje na budúci týždeň priznať vinu. Uviedol to hovorca federálneho súdu v Detroite David Ashenfelter. Schmidt bol v minulosti šéfom environmentálnej divízie VW pre oblasť USA a Kanady a bol priamo zodpovedný za to, že vozidlá vyrobené pre tieto trhy spĺňajú všetky normy v oblasti kvality ovzdušia platné v daných krajinách. Schmidta zatkli začiatkom januára na Floride a stal sa tak prvým manažérom, ktorý bol v USA zatknutý v súvislosti s emisnými podvodmi. Súd sa v Detroite bude konať 4. augusta. Schmidtovo rozhodnutie priznať vinu oznámili jeho právnici na dnešnom stretnutí so sudcom. Schmidt je jedným z viacerých súčasných a bývalých manažérov VW obvinených v USA v súvislosti s podvodmi pri emisných testoch dieselových áut. Je však jediný, ktorého v Spojených štátoch zadržali. Ostatní sa nachádzajú na území Nemecka a to ich do USA nevydá. Škandál VW vypukol v septembri 2015, keď americká Agentúra na ochranu životného prostredia (EPA) oznámila, že Volkswagen nainštaloval do približne 600.000 dieselových vozidiel v USA softvér, ktorý umožňoval maskovať reálne hodnoty oxidov dusíka. Automobilka neskôr podvod aj priznala a uviedla, že vo svete jazdí zhruba 11 miliónov áut s takýmto softvérom. Samotný Schmidt je obvinený zo sprisahania a podvodu. Podľa vyšetrovateľov americkým regulačným úradom klamal, keď tvrdil, že za odlišnými výsledkami v hodnotách emisií počas testovania a počas jazdy v bežnej premávke sú technické problémy.


Šéf banky Goldman Sachs: Nemecká ekonomika je už na začiatku spomalenia

Nemecká ekonomika je závislá od exportu.

FRANKFURT NAD MOHANOM. Nemecká ekonomika je už na "začiatku spomalenia". Vyhlásil to vo štvrtok Stephen Scherr, finančný riaditeľ banky Goldman Sachs, na konferencii bankárov vo Frankfurte nad Mohanom. "Sme v začiatkoch spomalenia. Myslím si, že viete, že mnohí z nás, a tiež mnohí ekonómovia môžu poukázať na konkrétne problémy, ktoré vplývajú na nemecké hospodárstvo, či už je to automobilový priemysel, alebo čínsky obchod," uviedol Scherr. Problémy potvrdili aj údaje o poklese nových objednávok v nemeckom priemysle v júli o 2,7 %, čo bolo viac, ako analytici očakávali. Dôvodom bol slabý dopyt v zahraničí. Aj to signalizuje, že nemeckí výrobcovia by mohli najväčšiu ekonomiku Európy priviesť v 3. štvrťroku do recesie. Nemecká ekonomika je totiž závislá od exportu, a tak trpí pomalším globálnym rastom aj neistotou v obchode pre spory USA a Číny a búrlivý vývoj brexitu. Hrubý domáci produkt (HDP) Nemecka sa v 2. štvrťroku v porovnaní s predchádzajúcim kvartálom znížil o 0,1 % práve pre slabší export. "Existuje veľké nebezpečenstvo, že negatívny výsledok bude zaznamenaný aj v 3. štvrťroku," povedal Thomas Gitzel, analytik VP Bank. Aj nemecké ministerstvo hospodárstva skonštatovalo, že slabý vývoj nových objednávok vo výrobnej sfére v úvode 3. kvartálu zhoršuje vyhliadky tohto odvetvia aj celej ekonomiky. Zvlášť strmo pritom klesli objednávky z krajín, ktoré nie sú členmi eurozóny, takmer o 7 %, zatiaľ čo dopyt z euroregiónu a na domácom trhu mierne vzrástol. Minulý týždeň pritom štatistiky ukázali, že sezónne očistená nezamestnanosť v Nemecku v auguste vzrástla. Zhoršenie situácie na trhu tak nie je dobrou správou, pretože práve domácnosti v Nemecku svojimi výdavkami pomáhali podporiť ekonomiku, ktorá sa tradične opiera o vývoz. Vláda očakáva, že sa hospodársky rast tento rok spomalí na 0,5 % z 1,5 % v predchádzajúcom roku. Išlo by o najslabšiu expanziu od roku 2013, keď bola eurozóna uprostred dlhovej krízy.


Peter Sagan vyhral tretiu etapu na Tour de France 2017

Online prenos

Veľké víťazstvo

Reakcie médií

Fotogaléria

Slovenský cyklista uspel v záverečnom šprinte.

3. etapa (Verviers - Longwy, 212,5 km): Poradie po 3. etape: LONGWY. Slovenský cyklista Peter Sagan zvíťazil v pondelňajšej tretej etape pretekov Tour de France 2017. Jazdec stajne Bora-Hansgrohe sa presadil v záverečnom stúpaní do cieľa 212,5 kilometra dlhej trate z Verviers do Longwy. Úradujúci majster sveta získal už svoj ôsmy etapový triumf na Tour. Na druhom mieste skončil Austrálčan Michael Matthews zo Sunwebu a tretí bol Ír Daniel Martin z Quick-Stepu. Na čele celkového poradia zostal víťaz úvodnej etapy Geraint Thomas z Veľkej Británie, Peter Sagan poskočil už na štvrté miesto, keď na lídra stráca len trinásť sekúnd. Dvadsaťsedemročný Slovák takmer o svoju šancu prišiel, keď v rozhodujúcej chvíli vyzul topánku z pedálu, no stihol ju dať rýchlo späť a pokračoval v šprinte. "V prvom rade sa chcem poďakovať mojim tímovým kolegom, ktorí počas celej etapy odvádzali úžasnú prácu. Celý deň fúkalo proti nám a ten únik bol v závere dosť silný. Posledný kopec do cieľa bol dosť ťažký," priznal v televíznom rozhovore Sagan. "BMC utvorilo dobrú pozíciu pre Porteho, ktorý si spravil malý odstup. Ja som sa rozhodol, že si to dolepím a dostal som sa na prvé miesto. Hovoril som si, že je to rovnaké ako v nedeľu, že som išiel príliš skoro," pokračoval. "Navyše, keď som začal šprintovať, vykopol som nohu z pedálu. Povedal som si: 'Toto nie je možné'. Zase ďalšia chyba, ale rýchlo som si to nakopol späť a pokračoval som v šprinte. Matthews sa na mňa doťahoval, ale už som si to postrážil," povedal Sagan v televíznom rozhovore. Organizátori pripravili na pondelok zvlnenú trať s piatimi menšími kopcami tretej a štvrtej kategórie, pričom cieľ bol na vrchole 1,6 kilometra dlhého stúpania so sklonom 5,8 percenta. Krátko po štarte etapy sa na čele vytvorili dve trojčlenné skupinky, ktoré sa po niekoľkých kilometroch spojili a vytvorili hlavný únik dňa. V ňom boli Nathan Brown (Canndonale-Drapac), Frederik Backaert (Wanty-Groupe Gobert), Romain Sicard (Direct Energie), Adam Hansen (Lotto Soudal), Nils Politt (Kaťuša-Alpecin) a Romain Hardy (Fortuneo-Oscaro). Ich náskok sa po 30 kilometri vyšplhal na dve minúty, no pelotón, na ktorého čele pracovali najmä jazdci Sky, Quick-Stepu a Bory, nedovolil, aby sa výraznejšie zvýšili. Situácia sa nemenila ani v ďalších minútach. Dianie na trati obohatila rýchlostná prémia, ktorú vyhral Politt. V pelotóne sa na čele zoradili tímy, ktoré bojovali o ďalšie body. Šprint hlavnej skupiny vyhral Cavendish. Sagan sa pretláčal s Andrém Greipelom a skončil na desiatom mieste, získal šesť bodov. Obaja si kontakt ešte po prémii vysvetľovali. V ďalších minútach viedol pelotón na čele Juraj Sagan v drese slovenského majstra. Únik sa po druhej vrchárskej prémii rozpadol a vpredu ostali len Politt a Brown. Po ďalšom kopci Côte d'Eschdorf sa však šestica opäť spojila a držala si náskok stále približne dve minúty. Asi 60 kilometrov pred cieľom už spadol rozdiel pod jednu minútu. Vtedy zaútočili Lilian Calmejane (Direct Energie), Thomas De Gendt (Lotto Soudal) a Pierre-Luc Perichon (Fortuneo-Oscaro) a na čele sa vytvorila deväťčlenná skupina. Tridsať kilometrov pred koncom ostali vpredu len traja noví unikajúci s Hardym, stále mali k dobru 1:35 minúty, no to už pelotón poriadne zrýchľoval a kontroloval situáciu. Nakoniec ostal na čele len Calmejane, ale aj jeho pokus o sólové víťazstvo sa onedlho skončil. Na záverečný výstup do cieľa tak prišli všetci pokope. Peter Sagan si držal výborné miesto, v záverečných 300 metroch vyštartoval spoza Richie Porteho a aj keď sa na neho doťahovali Matthews s Martinom, jeho nástup stačil na triumf. 1. MIESTO (8): 2012: 1. etapa (Liége - Seraing, 198 km), 3. etapa (Orchies - Boulogne-sur-Mer, 197 km), 6. etapa (Epernay - Metz, 205 km) 2013: 7. etapa (Montpellier - Albi, 205,5 km) 2016: 2. etapa (Saint-Lô - Cherbourg-en-Cotentin, 183 km), 11. etapa (Carcassonne - Montpellier, 162,5 km), 16. etapa (Moirans-en-Montagne - Bern, 209 km) 2017: 3. etapa (Verviers - Longwy, 212,5 km)2. MIESTO (18): 2012: 13. etapa (Saint-paul-trois-châteaux - Cap d'Agde, 217 km), 14. etapa (Limoux - Foix, 191 km), 20. etapa (Rambouillet - Paríž, 120 km) 2013: 2. etapa (Bastia - Ajaccio, 156 km), 3. etapa (Ajaccio - Calvi, 145,5 km), 6. etapa (Aix-en-Provence - Montpellier, 176,5 km), 13. etapa (Tours - Saint-Amand-Monrond, 173 km) 2014: 1. etapa (Leeds - Harrogate, 190,5 km), 3. etapa (Cambridge - Londýn, 155 km), 7. etapa (Epernay - Nancy, 234,5 km), 12. etapa (Bourg-en-Bresse - Saint-Étienne, 185,5 km) 2015: 2. etapa (Utrecht - Neeltje Jans, 166 km), 5. etapa (Arras - Amiens, 189,5 km), 6. etapa (Abbeville - Le Havre, 191,5 km), 13. etapa (Muret - Rodez, 198,5 km), 16. etapa (Bourg-de-Péage - Gap, 201 km) 2016: 10. etapa (Escaldes-Engordany - Revel, 197 km), 21. etapa (Chantilly - Paríž, 113 km) 3. MIESTO (9): 2012: 18. etapa (Blagnac - Brive-la-Gaillarde, 222,5 km) 2013: 5. etapa (Cagnes-sur-Mer - Marseille, 228,5 km), 12. etapa (Fougéres - Tours, 218 km) 2014: 15. etapa (Tallard - Nimes, 222 km) 2015: 4. etapa (Seraing - Cambrai, 223,5 km), 7. etapa (Livarot - Fougéres, 190,5 km) 2016: 1. etapa (Mont-Saint-Michel - Utah Beach Sainte-Marie-du-Mont, 188 km), 4. etapa (Saumur - Limoges, 237,5 km), 14. etapa (Montélimar - Villars-les-Dombes Parc des Oiseaux, 208,5 km)


V nízkoemisnej zóne Starého mesta budú udelené výnimky

Povolený vjazd budú mať rezidenti, zdravotne postihnutí aj podnikatelia.

BRATISLAVA. Do nízkoemisných zón v bratislavskej mestskej časti Staré Mesto budú mať povolený vstup rezidenti, motoristi s ťažkým zdravotným postihnutím (ŤZP) aj podnikatelia vďaka udelenej výnimke. Pre ostatných motoristov bude zriadenie nízkoemisnej zóny znamenať zákaz vjazdu i prejazdu motorového vozidla, ktoré nespĺňa emisné štandardy zakotvené v zákone. Ako uviedol hovorca Starého Mesta Matej Števove, nízkoemisné zóny chce Staré Mesto zriadiť predovšetkým v obytných zónach. Cieľom zavedenia takejto zóny je pomôcť zlepšiť kvalitu ovzdušia v danom území. Základom je obmedziť vjazd do zón vozidlám, ktorých prevádzkou vznikajú vysoké emisie. Takúto možnosť mali všetky obce na Slovensku už od roku 2016, v Bratislave však bola situácia špecifická, pretože mesto sa skladá zo 17 mestských častí. Z iniciatívy starostky Starého Mesta Zuzany Aufrichtovej zmenili poslanci mestského zastupiteľstva štatút hlavného mesta tak, aby tieto kompetencie prešli z hlavného mesta na jednotlivé mestské časti Bratislavy.„Stáť v zápchach, hodiny hľadať parkovacie miesto či iné negatívne sprievodné javy individuálnej dopravy neprospievajú kvalite života v mestách a preto sú úvahy o redukcii automobilov na mieste,“ uviedla Aufrichtová. Predtým ako vyčlenia miesta pre vznik nízkoemisných zón, plánujú urobiť štúdiu územia, naplánovať obchádzkové trasy a následne vytvoriť projekt organizácie dopravy. Aktuálne je Staré Mesto v štádiu prípravy vstupných dát. Podľa slov Mateja Števove je zriadenie nízkoemisných zón vhodné na cestách tretej a štvrtej triedy, pričom cesty prvej a druhej triedy by mali slúžiť ako obchádzka týchto zón.


Migy na Slovensku končia, nahradia ich stíhačky F-16 alebo Gripeny

BRATISLAVA. Ministerstvo obrany sa pri nákupe supersonických stíhačiek rozhoduje iba medzi dvoma poslednými ponukami. Podľa oficiálneho stanoviska, ktoré poskytla hovorkyňa rezortu Danka Capáková, dostanú slovenskí piloti americké stroje F16, alebo švédske stíhačky JAS-39 Gripen. Pri amerických F16 aj švédskych Gripenoch ide o jednomotorové verzie, rozhodovať tak zrejme bude cena obstarania, či náklady na jednotlivé opravy a servis. Chceme všetky nákupy realizovať vysoko efektívne, aby sa mohli občania Slovenskej republiky cítiť bezpečne a aby bola zabezpečená obrana našej krajiny. Minister obrany Peter Gajdoš plánuje do konca júna tohto roka predložiť vláde SR komplexný materiál zabezpečenia vzdušného priestoru, vrátane podrobných nákladov na obstaranie a infraštruktúru nových strojov. Slovenskí piloti v súčasnosti využívajú zastaralé ruské Migy-29. Ako sa píše v oficiálnom stanovisku rezortu, o nákupe nových nadzvukových lietadiel ruského typu súčasné vedenie ministerstva obrany nikdy neuvažovalo a ani neuvažuje. Či ide z ministerstva o reakciu na kritiku zo strany prezidenta a hlavného veliteľa Ozbrojených síl SR Andreja Kisku, ktorý vo štvrtok uviedol, že najmä pri nadzvukovom letectve slovenskú armádu tlačí topánka, známe nie je. Podľa Kisku je potrebné míňať peniaze efektívne a najmä transparentne tak, aby aj občania mali prehľad, kam putujú ich financie. Podľa Gajdoša sú nákupy vojenskej techniky od začiatku transparentné a v medziach platnej legislatívy. "Dlho sme v rámci ozbrojených síl nerealizovali také veľké projekty, aké máme na stole v súčasnosti. Chceme všetky nákupy realizovať vysoko efektívne, aby sa mohli občania Slovenskej republiky cítiť bezpečne a aby bola zabezpečená obrana našej krajiny. Všetky modernizačné projekty riešime transparentne v zmysle platnej legislatívy a právnych noriem," uviedol vo štvrtok minister Gajdoš pri hodnotení výcvikového roka 2017. Slovensku vyprší abonentná zmluva o prenájme ruských Migov na konci roku 2018. Ak slovenská strana využije zmluvnú opciu, predĺži sa o rok. Vojakom by mali postupne pribudnúť do užívania aj nové moderné obrnené transportéry typu 8x8 a 4x4. Prezbrojenie by sa v budúcnosti malo dotknúť aj výmeny 3D radarov či dopravných lietadiel a vrtuľníkov.


Škoda začala so sériovou výrobou Kodiaqu a rozšírila závod v Kvasinách

V súčasnosti zažíva závod v Kvasinách najväčšiu modernizáciu v celej svojej histórii.

Bratislava, 18. október 2016 – Výroba modelu Kodiaq odštartovala. V závode, vo východočeských Kvasinách dnes začala sériová výroba nového veľkého SUV. S modelom Kodiaq vstupuje značka do celosvetovo najrýchlejšie rastúceho segmentu. Najnovší model značky vstúpi vo februári 2017 na trh so všetkými prednosťami značky. V preklade to znamená, že svojou úrovňou bude rovnocenným bratom modelu Superb. Výrobné zariadenia v závode v Kvasinách prešli pred začatím výroby najnovších modelov českej automobilky rozsiahlym rozšírením a modernizáciou. Okrem novosprevádzkovanej zvarovne a úpravách montážnej linky boli rozšírené logistické plochy a lakovňa. Kvasiny sú jedným z troch výrobných závodov Škody v Českej republike. V závode aktuálne pracuje okolo 5 900 zamestnancov. V súčasnej dobe zažíva závod najväčšiu modernizáciu a rozširovanie v celej svojej histórii. V nasledujúcich rokoch vzrastie výrobná kapacita tohto východočeského závodu až na 280 000 automobilov ročne. V tejto súvislosti zamestná Škoda približne 2 000 nových odborníkov a do roku 2018 do výstavby závodu investuje okolo 7,2 miliardy českých korún (cca. 99,9 266,5 milióna eur). Okrem modelu Kodiaq schádzajú v kvasinskom závode z liniek aj modely Superb a Yeti. V roku 2015 tu bolo vyrobených zhruba 142 000 automobilov. Automobilka pôsobí v Kvasinách už 82 rokov. zdroj: TS Škoda


STĹPČEK MARTINY JUHÁSZLen aby stĺp hanby nenahradili vianočné stánky

Vianočné trhy v Bratislave nemajú na rozdiel od Viedne stáročnú tradíciu. Prvýkrát ich magistrát zorganizoval pred 24 rokmi, odkedy sa konajú pravidelne. Inšpiráciu si vzal od Nemcov, odkiaľ pochádza aj zvyk zdobiť vianočný stromček. Ten na Hlavnom námestí aj tento rok radnica už tradične umiestnila tam, kde v stredoveku stála šibenica a neskôr stĺp hanby. S prípravou trhov začal magistrát už v polovici júla a koncom septembra boli známi predajcovia v stánkoch. Mesto ich vyberá cez obálky – záujemcovia vyplnia prihlášku a ponúknu sumu, ktorú sú ochotní za prenájom stánku zaplatiť. Radnica potom obálky naraz otvorí a vyhrajú tí, ktorí ponúknu najviac. Tento rok je rekordom na denný nájom stánku s občerstvením suma 1559 eur. Aby sa predavačovi vrátil iba prenájom, musí denne predať 400 cigánskych pečienok. Nehovoriac o surovinách, platoch pre zamestnancov a zisku. Treba preto dať pozor, aby sa ponúkané jedlo nestalo hanbou a osoh z predaja zas šibenicou pre predavača.


Vtipy sa skrývajú aj v kabíne vášho auta. Vybrali desať najlepších

LONDÝN, BRATISLAVA. Ani pri poriadnej obhliadke auta možno nezbadáte všetky detaily, ktoré si pre vás interiéroví dizajnéri nachystali. Aj keď autá väčšinou vnímame ako vážne a väčšinou aj trochu nudné, občas sa v nich nájde aj miesto na zmysel pre humor. Dvetistíc vodičov vo Veľkej Británii vyberalo ich obľúbené vtipné skryté detaily v autách. Víťazom sa stala radiaca páka vo Volkswagene Golf v tvare golfovej loptičky. Mysleli ste si, že v zozname budú najčastejšie zastúpení Francúzi a Taliani? Až šesť z tých desiatich detailov dokonca patrí autám, ktoré pochádzajú od nemeckých značiek alebo koncernov. Desať najlepších "tajomstiev" nájdete v galérii nižšie. Prieskum uskutočnila spoločnosť CitNOW, ktorá sa zaoberá videoprenosmi medzi obchodníkmi a zákazníkmi. Firma hovorí, že zákazníci by pri kúpe nového aj ojazdeného auta často uvítali aj videoprehliadku, ktorá by im ukázala napríklad takéto skryté detaily, ale aj poškodenia či chyby jazdeného auta. Náš obľúbený skrytý detail sa nachádza v novom Volve XC90. Odkladacia schránka v kufri má veko, ktoré je zospodu vystužené "pavučinou". Vtipný dizajnér tohto dielu na pavučinu prikreslil aj pavúka.


Matečná by na mieste Kaliňáka vyvodila politickú zodpovednosť

BRATISLAVA. Ministerka pôdohospodárstva a rozvoja vidieka Gabriela Matečná (nom. SNS) by na mieste ministra vnútra Roberta Kaliňáka (Smer) vyvodila politickú zodpovednosť. Uviedla to v pondelok na tlačovej konferencii, na ktorej tiež doplnila, že "o všetkom sa bude rokovať na utorkovej koaličnej rade s našimi partnermi". Na odstúpenie ministra vnútra vyzýva nielen opozícia, ale aj časť koalície. Jeho odchod požaduje aj časť koaličnej strany Most-Híd. Tí zvolali aj republikovú radu, ktorá zasadne 12. marca a rozhodne o ďalšom postupe strany.V nedeľu načrtol nevyhnutné zmeny v personálnom zložení vlády SR aj prezident Andrej Kiska, podľa ktorého sú prípustné iba dve riešenia, buď rozsiahla rekonštrukcia vlády, alebo predčasné parlamentné voľby. „Nateraz vidím dve možnosti. Rozsiahlu a zásadnú rekonštrukciu vládu, ktorá by nepolarizovala spoločnosť, požiadala a získala dôveru NR SR. Alebo predčasné voľby, ktoré by v mnohých demokratických krajinách boli najprirodzenejším riešením," povedal Kiska. Súčasne dodal, že o tom musí rozhodnúť parlament 90 hlasmi. Voľby by podľa neho mohli byť spolu s komunálnymi. Tiež doplnil, že chce začať rokovania s predsedami politických strán o tom, ako si predstavujú budúcnosť krajiny.


Švédska polícia zatkla tri osoby podozrivé z útokov v azylových centrách

Do Švédska prišlo v roku 2015 dovedna vyše 160-tisíc migrantov.

ŠTOKHOLM. Švédska polícia vo štvrtok oznámila, že sa jej podarilo zadržať tri osoby podozrivé z účasti na troch nedávnych bombových útokoch, ktorých terčom sa stali dve azylové centrá a jedno ľavicovo zamerané kníhkupectvo. Jeden zo zadržaných je podozrivý z účasti na všetkých troch incidentoch - novembrovom bombovom útoku na kníhkupectvo v meste Göteborg na juhu Švédska aj dvoch ďalších útokoch na švédske azylové centrá, ktoré sa odohrali 5. a 25. januára. Obe ďalšie zadržané osoby sú podozrivé z útoku 25. januára, pričom jedna z nich aj z útoku na kníhkupectvo. Nijaké ďalšie podobnosti k ich zadržaniu polícia neposkytla. Viaceré švédske média však napísali, že prinajmenšom jeden z podozrivých je napojený na neonacistickú scénu. Pri útoku z 5. januára sa ťažko zranila jedna osoba, pri ďalšom 25. januára nálož nevybuchla a pri útoku na göteborgské kníhkupectvo nedošlo k nijakým zraneniam, približuje agentúra Reuters. Do Švédska prišlo v roku 2015, a síce na vrchole utečeneckej krízy v Európe, dovedna vyše 160-tisíc migrantov. Severská krajina, ktorá sa hrdí veľkou mierou tolerancie, v reakcii na ich príliv sprísnila svoju migračnú politiku a zaviedla tiež dočasné hraničné kontroly.


Balotelli skúsil netradičnú stávku, teraz ho rieši polícia

NEAPOL. Taliansky futbalista Mario Balotelli sa opäť dostal do problémov. Kontroverzný útočník si momentálne hľadá klub a voľný čas si spestril stávkou s majiteľom baru v Neapole. Ponúkol mu dvetisíc eur, ak s mopedom vojde do mora. Muž súhlasil, vyzliekol sa a so svojím motocyklom naozaj skončil vo vode, kým si Balotelli celú udalosť nahrával na video. Jeho zverejnenie však zaujalo políciu, ktorá začala vyšetrovanie pre navádzanie a nelegálne stávkovanie. Obvinenie hrozí obom aktérom a ďalším dvom osobám. Informovalo o tom periodikum The Mirror. Balotelli je voľný hráč po polročnom pôsobení v Olympique Marseille.


Kiska po voľbách: V boji o charakter krajiny nesmieme poľaviť

Prezident sa stretol s vedením mesta a navštívil Gymnázium Antona Bernoláka.

NÁMESTOVO. V sobotňajších voľbách do vyšších územných celkov vyhralo sebavedomé Slovensko. Extrémizmus a novodobý fašizmus vieme poraziť najsilnejšími zbraňami - slobodnými a demokratickými voľbami. Povedal to prezident Andrej Kiska vo svojom vyhlásení k voľbám počas pondelkovej návštevy Námestova. "Hoci dostali extrémisti na frak, nesmieme poľaviť v súboji o charakter a srdce našej krajiny. Boj ešte nie je vyhratý," uviedol prezident. Ako zdôraznil, tento úspech nás nesmie uspať a musíme pokračovať v našej práci ďalej. Vyzdvihol tiež podporu Jána Luntera voličmi. "Ľudia z Banskej Bystrice sa spojili a ukázali tým, aké Slovensko naozaj chceme," vyhlásil. Vo väčšine samosprávnych krajov si podľa Kisku ľudia zvolili zmenu a ukázalo sa, že pokiaľ sa vo voľbách postavia skutočne kvalitní kandidáti, tak nič nie je dopredu dané. "Politický boj je veľmi otvorený a preto stále vyzývam ľudí, aby sa nebáli vstúpiť do politiky," uviedol. Podľa neho sú zmeny možné len vtedy, ak sa do nej zapoja čestní a schopní ľudia. "Musíme ukazovať občanom, že meníme našu krajinu a vieme o našich problémoch, a že o nich nielen hovoríme, ale ich aj riešime," uzavrel. Prezident SR Andrej Kiska sa v pondelok dopoludnia v rámci svojho programu stretol s vedením mesta Námestovo a navštívil Gymnázium Antona Bernoláka. V popoludňajších hodinách jeho program pokračuje stretnutím so starostami združenia Babia hora, návštevou syrárne Ťapešovo a čučoriedkovej plantáže v obci Bobrov.


V Portugalsku zložila prísahu druhá vláda premiéra Antónia Costu

Ministrom financií zostáva Mário Centeno.

LISABON. Vláda staronového portugalského premiéra Antónia Costu zložila v sobotu prísahu a ujala sa moci v krajine na ďalšie štyri roky. Došlo k tomu po tom, ako v parlamentných voľbách na začiatku októbra jasne zvíťazila vládnuca Socialistická strana (PS). Ako informovala agentúra AP, vládny kabinet má 19 ministrov vrátane ôsmich žien. Ministrom financií zostáva Mário Centeno a ministerstvo zahraničných vecí naďalej povedie Augusto Santos Silva. Vláda si určila štyri kľúčové oblasti politiky, ktorými sú klimatická zmena, starnúca populácia, rovnosť a digitálny rozvoj. Parlamentné voľby zo 6. októbra síce socialisti vyhrali, ale v novom 230-člennom parlamente nezískali väčšinu. Na samostatné vládnutie by potrebovali 116 kresiel, čo sa im získať nepodarilo. Costa, 58-ročný právnik a bývalý starosta Lisabonu, sa tak bude musieť naďalej spoliehať na podporu ďalších strán. Costov menšinový kabinet v uplynulom štvorročnom volebnom období spolupracoval v parlamente s dvoma menšími krajne ľavicovými zoskupeniami - radikálnym Ľavým blokom (BE) a volebnou alianciou CDU, ktorú vytvorili Portugalská komunistická strana (PSP) a zelení (PEV). Ľavý blok, ktorý získal 19 kresiel a aliancia CDU so ziskom 12 kresiel už uviedli, že sú ochotní naďalej podporovať socialistov.


Všeobecní lekári chcú solidárny poplatok, doplnkové ordinačné hodiny kritizujú

BRATISLAVA. Pacient by mal za každú návštevu lekára zaplatiť takzvaný solidárny poplatok vo výške dvoch až štyroch eur. Navrhujú to všeobecní lekári pre dospelých. Poukazujú, že význam tohto poplatku by pacientom vedeli rozumne vysvetliť. Takýmto spôsobom chcú dostať chýbajúce peniaze do svojich ambulancií. Solidárny poplatok si má verejnosť vysvetliť ako "bezprostredné krízové riešenie súčasného stavu vo financovaní ambulantnej starostlivosti". Nedostatok peňazí v zdravotníctve totiž podľa nich pacient na sebe cíti, lebo "ambulancie nie sú dostatočne financované". Zdôraznili, že návrh je v súlade s princípmi Svetovej zdravotníckej organizácie (WHO). "Verejné zdroje na riadne poskytovanie zdravotnej starostlivosti dnes nestačia, pokrývajú iba dve tretiny potrebnej starostlivosti," uvádzajú v stanovisku zástupcovia všeobecných lekárov pre dospelých vo Zväze ambulantných poskytovateľov (ZAP) a Slovenská spoločnosť všeobecného praktického lekárstva (SSVPL). Prejaviť sa to podľa nich môže v nedostatočnom poskytovaní zdravotnej starostlivosti. Nevidia problém v politickej priechodnosti takéhoto riešenia. Lekári kritizujú takzvané doplnkové ordinačné hodiny podporované ministrom zdravotníctva Tomášom Druckerom (nominant Smeru). Drucker chce nimi vyhovieť pacientom i ambulanciám. Pacient má dostať možnosť objednať sa za úhradu (maximálne 30 eur) na presný čas, a to po riadnych ordinačných hodinách. Lekári si zase takto podľa Druckera môžu doplniť časť chýbajúcich zdrojov. Zaplatiť takúto sumu si ale budú môcť dovoliť len tí bohatší, tvrdia všeobecní lekári pre dospelých. Doplnkové ordinačné hodiny pre viacerých doktorov predstavujú aj "šialenú administratívu a príliš veľkú reguláciu". ZAP aj SSVPL navrhujú zrušiť takzvané kritériá efektivity zo strany zdravotných poisťovní. Tie podľa nich hodnotia spotrebu liekov i SVaLZ-ov u jednotlivých lekárov. Sú za "efektívnosť, no majú na to vlastné riešenia". Myslia si, že lekár by mal byť lepšie ohodnotený za väčší počet preventívnych prehliadok alebo za viac domácich návštev pacienta. "Ak väčšina s niečím nebude súhlasiť, tak sa to jednoducho nezavedie," povedal nedávno Drucker lekárom na margo doplnkových ordinačných hodín. S doktormi je ochotný diskutovať, myslieť však chce aj na pacienta. Návrh ešte nie je v medzirezortnom pripomienkovom konaní. Schváliť to ešte bude musieť vláda a parlament. Doplnkové ordinačné hodiny si lekár nemusí povinne stanoviť, bude to dobrovoľné. Prijať pacientov za poplatok budú môcť lekári najskôr po 14.00 h. Doplnkové hodiny si budú vedieť zriadiť v prípade, ak ordinujú maximálne 30 až 35 hodín týždenne. Podľa Druckera môžu tvoriť maximálne štvrtinu z trvania ordinačných hodín. Počas nich môže byť ošetrená najviac tretina z pacientov, ktorých za týždeň ambulancia ošetrí. Ak by lekár porušil pravidlá doplnkových hodín, hrozí mu pokuta vo výške 2000 eur. Ambulancie si na poplatkoch za doplnkové ordinačné hodiny môžu vybrať najviac tretinu z tržieb, ktoré má z ordinačných hodín od zdravotnej poisťovne. Predpísané lieky i ďalšie vyšetrenia (SVaLZ) budú aj v tomto čase hradené zdravotnou poisťovňou.


Fanúšikovia Marseille sa nedostanú na zápas, Lazio im zakázalo predaj lístkov

Dôvodom sú výtržnosti počas ich vzájomného súboja vo Francúzsku.

RÍM. Futbaloví priaznivci Olympique Marseille sa nedostanú na zápas 4. kola Európskej ligy UEFA 2018/2019 na štadión Lazia Rím (8. novembra). Domáci klub informoval, že im zakázal kúpu vstupeniek po výtržnostiach počas ich vzájomného súboja vo Francúzsku. Lazio Rím 25. októbra 2019 vyhralo na Stade Vélodrome 3:1. Chuligáni z oboch táborov sa pobili, v akcii bola polícia, ktorá musela použiť slzný plyn. Podľa informácie agentúry AFP Taliani zablokovali fanúšikom OM kúpu aj cez internet.


Rumunský minister obrany podal demisiu za chybu v komunikácii

Adrian Tutuianu odstúpil kvôli meškajúcim výplatám vo svojom rezorte, ale nejde o krach armády.

BUKUREŠŤ. Rumunský minister obrany Adrian Tutuianu odstúpil dnes z funkcie po tom, čo médiá interpretovali vyhlásenie jeho rezortu tak, že ministerstvo nemá dostatok finančných prostriedkov na vyplatenie žoldov a miezd. Tlačový odbor rezortu dnes uviedol, že zamestnanci ministerstva síce 15. septembra dostanú augustové mzdy, avšak s inými príjmami, ktoré by boli aktuálne v septembri, môžu rátať až na konci mesiaca po úprave štátneho rozpočtu, s niektorými ešte neskôr. Podľa slov odstupujúceho ministra táto informácia, ktorá je odrazom dočasného technického problému, vyvolala zbytočné obavy. Tutuianu však, ako vyplynulo z jeho slov, preberá politickú zodpovednosť za túto chybu pri komunikácii a rezignuje na funkciu. Premiér Mihai Tudose rezignáciu Tutuiana podľa informácií agentúry Agerpres prijal.


Gazprom chce do Európy vyviezť tento rok rekordný objem plynu

Vývoz ruského plynu do Európy a Turecka by mohol tento rok presiahnuť 205 miliárd kubických metrov.

PETROHRAD. Ruský plynárenský koncern Gazprom očakáva, že tento rok vyvezie do Európy nové rekordné množstvo plynu. Uviedol to v závere týždňa šéf spoločnosti Alexej Miller, ktorý zároveň dal najavo, že dovoz skvapalneného zemného plynu (LNG) z USA nepredstavuje pre Gazprom veľkú konkurenciu. Miller uviedol, že vývoz ruského plynu do Európy a Turecka by mohol tento rok presiahnuť 205 miliárd kubických metrov (m3). V minulom roku vyviezol Gazprom do Európy a Turecka 194,4 miliardy m3, čo bol vtedajší rekord. Očakávaný rekord potvrdil aj zástupca šéfa Gazpromu Alexander Medvedev. "Túto perspektívu nám dáva klesajúca produkcia plynu v európskych krajinách, v ktorých zároveň stúpa dopyt po plyne," povedal Medvedev. Ako dodal, Gazprom má potrebnú kapacitu na zabezpečenie dodávok do Európy v takom objeme, v akom ich Európa potrebuje. Podľa niektorých analytikov by pozíciu Gazpromu na európskom trhu mohli narušiť dodávky LNG zo Spojených štátov, ktoré prvý náklad LNG dodali do Európy v minulom roku. Niektoré krajiny, medzi nimi Litva a Poľsko, začali v poslednom období znižovať svoju závislosť od ruského plynu práve prostredníctvom dovozu LNG zo Spojených štátov. Miller však obavy z výraznejšieho ohrozenia pozície Gazpromu na európskom trhu americkým skvapalneným plynom nemá. Ako povedal, vzhľadom na vysoké náklady na produkciu a prepravu nebude podľa neho americký LNG v Európe konkurencieschopný.


S Gran Turismom Sport dostanete dôvod na kúpu nového televízoru

Vďaka širšiemu spektru farieb bude Ferrari červenšie ako doteraz.

TOKIO, BRATISLAVA. Ak ste doteraz váhali s kúpou nového televízoru, vývojársky tím Polyphony Digital už čoskoro prinesie rozhodujúci argument - Gran Turismo Sport, nový diel legendárnej série pretekárskych videohier. Prvý diel Gran Turisma vyšiel v roku 1997 na pôvodnú konzolu Playstation. Hlavne na prvých troch dieloch vyrástli dnešní mladí nadšenci pre autá, cez Gran Turismo si mohli hráči z celého sveta privoňať k japonskej automobilovej kultúre. Po dvadsiatich rokoch príde len siedma nová, veľká hra (nepočítame menšie diely ako GT4 Prologue či edíciu pre PSP) hoci vývojári sedmičku z názvu vynechali. Plný zážitok sľubujú vývojári len v kombinácii s konzolou Playstation 4 Pro so zvýšeným výkonom. Na PS4 Pro podporuje GT Sport vysoké rozlíšenie 4K s technológiami HDR (výraznejší kontrast medzi tmou a svetlom) a širokým farebným spektrom. Režisér hry Kazunori Yamauchi - zodpovedný za vývoj všetkých dielov Gran Turisma - na margo lepších farieb uviedol, že s televízorom podporujúcim široké spektrum farieb sa červený lak Ferrari zobrazí taký sýty, ako nikdy predtým. Gran Turismo Sport bude tiež podporovať headset pre virtuálnu realitu Playstation VR. Herná séria Gran Turismo je notoricky známa veľkým meškaním s dátumom vydania. Ešte v lete sľubovali vývojari hotovú hru na predvianočný trh, aktuálny oficiálny dátum vydania je marec 2017.


Všade rastie krajná pravica, na Slovensku prehrala, píšu médiá

Slováci sa zľakli prílišnej moci pre kotlebovcov a išli voliť, píšu zahraničné médiá. Pozrite si krátky prehľad.

„Voliči si vybrali porážku najznámejšieho neofašistického politika na Slovensku. Odmietli znovuzvoliť protieurópskeho kandidáta Mariana Kotlebu za predsedu banskobystrického regiónu,“ napísal americký denník New York Times. Víťazom volieb bola podľa denníka zmena po tom, čo štyria členovia vládneho Smeru prehrali. Slováci tiež vyjadrovali v poslednom čase znepokojenie nad neriešenými korupčnými škandálmi, najmä počas nedávnych protikorupčných demonštrácií v Bratislave, ktoré viedli študenti, napísal denník. Denník Financial Times opisuje úspech krajnej pravice v Európe po voľbách v Nemecku, Rakúsku či po úspechu protiislamskej SPD v Česku. „Očakávalo sa, že aj teraz sa bude strane ĽSNS, ktorá skončila v minuloročných parlamentných voľbách piata s kampaňou podporujúcou odchod z EÚ a NATO a výzvami na vytvorenie národných milícií na ochranu etnických Slovákov, dariť,“ píše denník. Pripomína, že Kotleba prišiel o miesto župana a tiež že strana získala len dve zo 416 kresiel v regionálnych zastupiteľstvách. Zmena bola najväčším víťazom sobotných volieb. „Strana utrpela ťažký úder,“ napísal o výsledku ĽSNS britský denník Independent. Denník pripomína, že „strana otvorene vyjadruje obdiv k nacistickej vláde z čias druhej svetovej vojny a organizovala pochody s fakľami v čiernych uniformách v regiónoch s veľkým počtom rómskych obyvateľov. V prípade výsledku vládneho Smeru hovorí denník o „znamení oslabovania moci“ sociálnych demokratov aj o veľkom sklamaní. Web Deutsche Welle píše aj o premiére: „Erika Jurinová, kandidátka koalície probiznisových a konzervatívnych strán, sa stala prvou ženskou predsedníčkou kraja zvolenou na Slovensku.“ Stranu Smer Roberta Fica označil web po Kotlebovi za ďalšieho porazeného vo voľbách. „Smer však stále zostáva najsilnejšou stranou na Slovensku, ďaleko pred euroskeptickou stranou Sloboda a solidarita, ktorej kandidát získal vládu nad Bratislavským krajom. Výsledky volieb idú proti európskemu trendu nárastu krajnej pravice," píše tiež web. „Výsledky krajských volieb potvrdili klesajúcu podporu Smeru,“ napísal web Českého rozhlasu. Smer je podľa nich dlhodobo najsilnejšou stranou, no stratila nielen v minuloročných parlamentných voľbách, ale Robert Fico tiež prehral súboj o prezidentské kreslo s Andrejom Kiskom. O drvivej porážke ĽSNS hovorí aj reportér Českej televízie Lukáš Mathé. „Na Slovensku zafungoval strach z výraznejšieho úspechu kotlebovcov. Preto k voľbám prišlo viac ľudí,“ povedal. Všíma si tiež prehry vládnej strany v regiónoch. „Ešte včera sa počítalo s tým, že kandidáti vládneho Smeru uspejú vo väčšine krajov. Je pravdou, že po dlhých rokoch nejaké voľby na Slovensku neskončili jasným víťazstvom strany Smer. Po prezidentských voľbách v roku 2014 je to pre premiéra Fica druhá veľká prehra,“ informuje ČT.


Krajčí: Pre pochybné hospodárenie v štátnej poisťovni podávame podnet na NKÚ

Úrad má preveriť, či Všeobecná zdravotná poisťovňa neplatí neprimerane vysokú sumu za správu registratúrnych záznamov.

Správu sme v závere doplnili o vyjadrenie VšZP.  BRATISLAVA. Opozičný poslanec a tieňový minister zdravotníctva OĽaNO Marek Krajčí sa obracia na Najvyšší kontrolný úrad (NKÚ), aby preveril údajne pochybné hospodárenie v štátnej Všeobecnej zdravotnej poisťovni (VšZP). Úrad má preveriť podozrenie z neefektívneho hospodárenia, teda či VšZP neplatí neprimerane vysokú sumu za správu registratúrnych záznamov. "Z rozhodnutia generálneho riaditeľa VšZP Miroslava Kočana sa od 3. júla 2017 zriadila centrálna poštová adresa. Postupne to nabiehalo tak, aby všetky listové zásielky boli centrálne spracovávané na jednom mieste. Dovtedy prišiel klient na pobočku, tá jeho materiál preskenovala a dala do systému. Teraz by tieto listové zásielky mali byť preposielané do Bratislavy," ozrejmil Krajčí. Podľa jeho slov to, čo sa dovtedy triedilo a skenovalo na pobočkách, robia teraz externí zamestnanci cez externú firmu Dokument Logistik, ktorá sídli v bratislavskej Rači. "Pošta ide tam, tam sa spracúva a vracia sa autom späť na centrálne poštové miesto. Takéto listy pritom často obsahujú dôležité žiadosti, ako súhlas so začatím liečby istým liekom, či rôzne dovolania, na ktoré je zákonná lehota. Tento externý spôsob spracovávania pošty je časovo náročnejší," myslí si Krajčí. Opozičný poslanec sa pýtal, prečo VšZP zaviedla takýto zložitý systém. "Prečo to, čo iné poisťovne robia na pobočkách svojimi zamestnancami, musí VšZP robiť s externou firmou?" pýtal sa. Krajčí sa na zmluvu s Dokument Logistik pozrel a zistil, že ju podpísal ešte Marcel Forai 14. októbra 2014. "Je to zmluva na 9,5 milióna eur s DPH do konca roka 2018. Výpovedná lehota tejto zmluvy bola 12 mesiacov, teda mohla byť vypovedaná. Navyše, objem činnosti nie je záväzný, teda keby sa VšZP rozhodla skenovať poštu sama, všetko by bolo v poriadku. Faktúry za spracúvanie pošty však nezačali plynúť po júli 2017, ale už od konca roka 2014, a to v pravidelných mesačných intervaloch. Takto sa firme Dokument Logistik vyplatilo do júla 2017 viac ako päť miliónov eur. Pritom zamestnanci VšZP prestali preberať poštu a skenovať ju až v júli 2017," konštatoval Krajčí. Zároveň poukázal, že napr. súkromná poisťovňa Dôvera robí elektronizáciu svojej pošty vlastnými zamestnancami a stojí ju to asi 200.000 až 300.000 eur ročne. "Pýtame sa pána Kočana, za aké služby VšZP tejto firma zaplatila viac ako päť miliónov eur? Prečo to poisťovňa nerobí cez vlastných zamestnancov? Zároveň sme získali informáciu, že skenovanie pošty sa má vrátiť na pobočky VšZP. Teda potom, ako sa minuli milióny eur," povedal Krajčí. Tu zdôraznil, že VšZP mala rekordnú stratu a vyhla sa nútenej správe vďaka schválenému ozdravnému plánu. Vlani mala zisk 35,9 milióna eur. "Ten však bol dosiahnutý rekordným hospodárskym rastom, ako aj dofinancovaním zo strany štátu sumou 100 miliónov eur. Podarilo sa tak, že vlani sa VšZP nezadlžila. To je úspech, stále má však z minulých období stratu 229 miliónov eur, tento rok zníženú o zisk. Preto má VšZP stále záporné vlastné imanie a hrozí jej nútená správa," dodal Krajčí. BRATISLAVA. Všeobecná zdravotná poisťovňa (VšZP) sa dôrazne ohradzuje proti klamlivým obvineniam zo strany OĽaNO a ich poslanca Mareka Krajčího. Štátna poisťovňa odmieta všetky zavádzajúce informácie, ktoré boli v tejto súvislosti medializované a všetky snahy o spochybnenie procesov spojených s modernizáciou poisťovne. Vyhlásila to hovorkyňa poisťovne Viktória Vasilenková v reakcii na tvrdenie Krajčího, že VšZP neefektívne vynakladala peniaze na spracovanie svojej pošty cez externú firmu. VšZP vníma tieto informácie ako politikárčenie a súčasť straníckej predvolebnej kampane, ktorej odmieta byť súčasťou. "Zmluvu na digitalizáciu dokumentov so spoločnosťou Dokument Logistik riešili médiá už v roku 2017 a poisťovňa sa k nej verejne vyjadrovala, nejde teda o žiadne nové informácie či odhalenia," odkázala hovorkyňa s tým, že VšZP je jednou z prvých veľkých štátnych inštitúcií na Slovensku, ktorá komplexne digitalizuje registratúrne záznamy, teda všetky dokumenty, s ktorými poisťovňa pracuje. "Ide o agendu rozsahom neporovnateľnú s agendou ostatných zdravotných poisťovní. Verejné obstarávanie na komplexnú digitalizáciu dokumentov bolo realizované v roku 2014 plne v súlade so zákonom, víťazom sa stala spoločnosť Dokument Logistik s najnižšou cenovou ponukou. Komplexná digitalizácia sa totiž týka nielen doručenej pošty, ktorá predstavuje necelú desatinu skenovaných dokumentov. Digitalizované sú zároveň všetky dokumenty, registratúrne záznamy súvisiace s činnosťou poisťovne s 3,2 milióna poistencami a zároveň aj historické dokumenty až do obdobia 25 rokov dozadu. Podľa zákona je VšZP povinná napríklad archivovať prihlášky poistencov až 15 rokov po ich smrti, prípadne po ich odchode do krajiny mimo EÚ," uviedla Vasilenková. Podľa jej slov primárnym cieľom digitalizácie registratúrnych záznamov bolo zabezpečenie a optimalizácia služieb spojených so správou registratúrnych záznamov v papierovej a elektronickej forme. "Registratúrne záznamy - dokumenty, sú efektívne, ekologicky a moderne spracovávané, digitalizované a ich životný cyklus má byť sledovaný až do momentu ich vyradenia a následnej fyzickej likvidácie," vysvetlila. Digitalizované dokumenty sú uložené na troch miestach na Slovensku - v Bratislave, Prievidzi a Prešove tak, aby zaberali čo najmenej miesta v regáloch. Denne dodávateľ pre VšZP zdigitalizuje viac ako 20.000 dokumentov. Od začiatku projektu 30. januára 2015 ide o takmer 24 miliónov dokumentov. Výhodou elektronizácie dokumentov je podľa Vasilenkovej neporovnateľne vyššia bezpečnosť pri ochrane osobných údajov klientov. "Spoločnosť Dokument Logistik sa uzatvorením zmluvy s VšZP zaviazala k zachovávaniu mlčanlivosti. To znamená, že Dokument Logistik, ako aj osoby, ktoré sú jej zástupcami resp. zamestnancami, sú povinné zachovávať mlčanlivosť o všetkých dôverných informáciách týkajúcich sa výkonu činnosti alebo v súvislosti s výkonom činnosti pre VšZP," deklaruje hovorkyňa. Samotnú digitalizáciu dokumentov považuje VšZP za prospešnú a veľmi efektívnu službu. "Pri niekoľkomiliónovom poistnom kmeni a denne spracovaných 20.000 dokumentoch považujeme cenu za služby externej vysúťaženej spoločnosti za adekvátnu. Verejné obstarávanie prebehlo plne v súlade so zákonom a bolo zverejnené vo Vestníku verejného obstarávania. Na počet prihlásených uchádzačov VšZP nemá žiadny vplyv. Víťazný uchádzač ponúkol najnižšiu cenu a splnil všetky požadované kritériá. V rámci zmluvne dohodnutej ceny je dodávateľ povinný zabezpečiť aj špeciálne prevozy dokumentov, ochranu priestorov, v cene sú aj dve stovky prístupových licencií pre pracovníkov VšZP, či práva na užívanie elektronického registratúrneho denníka," ozrejmila s tým, že digitalizácia takéhoto množstva dokumentov externým dodávateľom je finančne výhodnejšia. "Navyše, počas čerpania tohto štvorročného kontraktu na celkovo osem miliónov eur sa uskutočnila ďalšia optimalizácia procesov súvisiacich s obehom dokumentácie, čo prinieslo a prinesie úsporu v porovnaní s plánovanými celkovými nákladmi. Vasilenková uznáva, že v zmluve so spoločnosťou Dokument Logistik sú dohodnuté prípady, v ktorých môžu zmluvné strany od spolupráce odstúpiť. Zatiaľ sa však nevyskytli a nepotvrdili také dôvody, pre ktoré by bolo vhodné od čerpania služieb zo strany VšZP upustiť. "Aj po ukončení platnosti tejto zmluvy VšZP počíta s novým verejným obstarávaním, pretože v digitalizácii bude prirodzene pokračovať," uzavrela Vasilenková s tým, že VšZP je pripravená poskytnúť súčinnosť Najvyššiemu kontrolnému úradu, na ktorý sa Krajčí obrátil.


V parlamente niekto ohlásil bombu, budova je opäť prístupná

Situácia v budove Národnej rady je opäť v norme.

BRATISLAVA. V parlamente niekto v ranných hodinách nahlásil bombu. Informovala o tom na sociálnej siete poslankyňa OĽaNO Veronika Remišová. Situácia v budove Národnej rady SR je opäť v norme. Ako Kostelník dodal, zamestnanci, ktorí sa v budove v čase nahlásenia bomby nachádzali, v nej boli prítomní počas výkonu potrebných opatrení príslušných bezpečnostných zložiek. "Z budovy nikoho nevypúšťali ani nevpúšťali dnu," povedal s tým, že stav, počas ktorého zasahovala polícia, trval približne tri hodiny.V Národnej rade SR mali mať dopoludnia tlačovú besedu poslankyňa Veronika Remišová (OĽaNO) a aj predstavitelia strany Smer. Remišová ju zrušila a Smer ju presunul do centrály strany.


Protifašistickí bojovníci nesúhlasia s premenovaním časti Námestia SNP

Vallo chce premenovať časť Námestia SNP na Námestie Nežnej revolúcie.

BRATISLAVA. Protifašistickí bojovníci nesúhlasia s návrhom premenovať časť Námestia SNP na Námestie Nežnej revolúcie. Predsedníctvo Oblastného výboru Slovenského zväzu protifašistických bojovníkov (SZPB) Bratislava tak reaguje na nedávny návrh bratislavského primátora Matúša Valla. Zväz svoj nesúhlas odôvodňuje logickým, technickým, historickým a spoločensko-politickým hľadiskom. Názvoslovné rozčleňovanie z urbanistického hľadiska jednotného priestranstva na viaceré námestia pokladá zväz na nesprávne a násilnícke, bez diskusie s odborníkmi i verejnosťou. Názov verejného priestoru sa počas rozličných režimov menil, až sa pre ústredné námestie hlavného mesta vžilo pomenovanie z roku 1962. Od roku 1974 je na ňom aj súsošie venované SNP. "Ťažisko masových zhromaždení po 17. novembri 1989 bolo na hornej časti tohto námestia, a nie pred Starou tržnicou," zdôrazňuje zväz. Reaguje tak na vyjadrenia primátora, podľa ktorého by malo byť pripomenutie si 30. výročia Nežnej revolúcie trvalé, a to premenovaním niektorého v bratislavských námestí. Ako najvhodnejšia možnosť sa javí podľa neho dolná časť námestia. SZPB s tým však nesúhlasí, premenovať by sa podľa neho mala iná dôstojná verejná plocha. "Hoci aj dnešné Námestie slobody, čo je dosť všeobecný názov. Tam sa navyše ráta aj s výstavbou pomníka, ktorý by pripomínal túto historickú udalosť spred 30 rokov," podotýka zväz. Magistrát a Staré Mesto by podľa neho mali skôr venovať dlhé roky sľubovanej obnove Námestia SNP. O návrhu premenovať časť Námestia SNP na Námestie Nežnej revolúcie informoval prednedávnom primátor na sociálnej sieti. Hlavné mesto sa už v tejto súvislosti obrátilo na starostku Starého Mesta Zuzanu Aufrichtovú. Požiadalo ju o vypracovanie a predloženie návrhu na schválenie uznesenia o premenovaní tejto časti Námestia SNP. V prvom rade totiž musia premenovanie schváliť staromestskí miestni poslanci. Po ich odobrení by návrh všeobecne záväzného nariadenia (VZN) pripravilo mesto. Prerokovaný by bol na komisii kultúry, ochrany historických pamiatok a mediálnej komisii, na mestskej rade a následne v bratislavskom mestskom zastupiteľstve.